खबर भोजपुरी में (शनिचर,6दिसंबर 2014) – टटका खबर\nखबर भोजपुरी में (शनिचर,6दिसंबर 2014)\n(शुक,5दिसंबर के खबर)\nसशस्त्र सेना झंडा दिवस के मौका पर केन्द्रीय सैनिक बोर्ड के अधिकारी4दिसंबर, 2014 का दिने नई दिल्ली में प्रधानमंत्री नरेन्द्र मोदी के कोट पर झंडा लगवले.\nजम्‍मू कश्‍मीर चुनाव में जनता के बड़हन भागीदारी देखला का बाद लोग के हदसावे खातिर शुक का दिने आतंकवादी कई जगहा ताबड़तोड़ हमला कइलें जवना में 11 गो सुरक्षाकर्मी आ 8 आतंकवादियन समेत 21 लोग मरा गइल. उत्‍तरी कश्‍मीर के बारामूला जिला के मोहरा में सेना शिविर पर भोरे तीन बजके दस मिनट पर छह गो आतंकवादी हमला क के एगो लेफिटनेंट कर्नल, सेना के आठ गो जवान आ जम्‍मू कश्‍मीर पुलिस के सहायक उपनिरीक्षक, आ तीन गो पुलिसकर्मियन के मार दिहले. हालांकि सगरी आतंकवादियन के मार दिहल गइल आ ओकनी का लगे से बहुते हथियार आ गोलाबारूद मिलल. श्रीनगर शहर के बाहरी इलका में लश्‍करे तैयबा के एगो बड़का आतंकवादी समेत दू गो आतंकवादी मार दिहल गइले. एगो के पहचान पाकिस्तानी नागरिक का रूप में भइल. पुलवामा जिला के त्राल कस्‍बा का बस स्‍टैंड पर भइल आतंकवादी हमला में दू गो नागरिक मारल गइले आ तेइस जने घवाहिल हो गइले.\nकेन्‍द्रीय मंत्री साध्‍वी निरंजन ज्‍योति के बदजुबानी का मामिला पर विपक्ष के अड़ियल रुख शुको का दिने कायम रहल आ राज्यसभा के काम बार बार रोके पड़ल. लोकसभा में विपक्ष वाकआउट कइलसि. इहे विपक्ष ममता बनर्जी के बेहूदा बयान पर चुप्पी सधले बा. निरंजन के बयान पर प्रदर्शन करत राहुल गाँधी से जब एह बारे में पूछल गइल त ऊ आपन मुँह पर के पट्टी अउरी उपर क लिहले. भाजपा का तरफ से कहल जात बा कि एगो दलित नेता का खिलाफ विपक्ष घेराबन्दी कइले बा त मायावती साध्वी के दलित मानही से मना क दिहली.\nमहाराष्‍ट्र में मंत्रीमण्डल विस्तार करत शिवसेना के दस गो विधायक आ भारतीय जनता पार्टी के दस गो विधायक के मंत्री के रूप में शपथ धरावल गइल. दुनू दल से पाँच पाँच गो कैबिनेट मत्री बनावल गइले. अब महाराष्ट्र में तीस गो मंत्री हो गइल बाड़े जवना में 18 गो कैबिनेट मंत्री आ 12 गो राज्‍यमंत्री बाड़े.\nपंजाब में एगो कैम्प में मोतियाबिन्द के आपरेशन का बाद सोलह लोग के आँख के रोशनी चल गइल. एह कैम्प के डाक्टर के गिरफ्तार कर लिहल गइल बा. कैम्प के आयोजन करे वाला गैर सरकारी संगठन का खिलाफ मामिला दर्ज कर लिहल गइल बा.\nसार्वजनिक क्षेत्र के प्रमुख इस्‍पात कंपनी भारतीय इस्‍पात प्राधिकरण (सेल) के पांच प्रतिशत शेयर बेचे के आजु शुरुआत भइला का बाद ओकरा शेयर के दाम गिर गइल. सरकार 83 रूपिया पर शेयर बेचत बिया आ शेयर 82.80 पर बन्द भइल. सरकार एह बिकवाली से 1 हजार सात सौ करोड रूपियो से अधिका बटोरे के आशा करत बिया. शुक का दिने सेंसेक्स 105 अंक गिर के 28458 पर बंद भइल.\nमालदीव के राजधानी माले में अचानक आइल पेयजल संकट से निपटे खातिर शुक का दिने भारत हवाई जहाज से पैंटीस टन पीए वाला पानी भेजलसि. जहाज पर दू गो रिवर्स आसमोसिस (आरओ) संयंत्रो लागल बा जवन रोजाना 20 टन ताजा पानी दे सकेला. बियफे का दिने माले के वाटर आ सीवरेज कंपनी के जनरेटर कंट्रोल पैनल में आग लगला से पानी के सप्लाई बन्द हो गइल बा.\nअयोध्या में राममन्दिर-बाबरी मस्जिद विवाद मे ढाँचा ढहाए के तारीख6दिसंबर के पहिले मामला फेरू गरमा गइल बा. मामला के मुख्य मुद्दई हाशिम अंसारी अदालती सुनवाई के मधिम रफ्तार से खिझिया के अपना के अलग कर लिहले बाड़न. एह पर सुन्नी वक्फ बोर्ड के कहना बा कि मामला के फैसला सु्प्रीमे कोर्ट से होखी केहू जेकरा से चाहे भेंट करत रहे. श्रीराम जन्मभूमि न्यास के अध्यक्ष आ मणिराम दास छावनी के महंत नृत्यगोपाल दास कहले बाड़न कि प्रधानमंत्री नरेंद्र मोदी के कार्यकाले में श्रीराम जन्मभूमि स्थल पर भव्य श्रीराम मंदिर के निर्माण हो जाई.\nआईसीआईसीआई आ एचडीएफसी बैंक का बाद अब स्टेटो बैंक सावधि जमा पर दिहल जाए वाला ब्याज घटा दिहलसि. बैंकन के कहना बा कि कर्जा लेबे के रफ्तार धीमा बा आ जमा अधिका होखला का चलते ब्याज दर घटावे के जरूरत पड़ल बा.\nबक्सर के इटाढ़ी इलाका में जमीन का झगड़ा का चलते एक आदमी के गोली मार के हत्या क दिहल गइल बा.\nरोहतास के नारायन मेडिकल काॅलेज में स्किन आ यौन रोग के डाक्टरन के 28वाँ सालाना समारोह6आ7दिसंबर के मनावल जाई.


रावण के नया गाना में रवि किशन – Anjoria\nJun 3, 2010 रविकिशन, रावण\nप्रख्यात निर्देशक मणिरत्नम के फिल्म रावण एह घरी अपना संगीत अउर झलकियन का चलते चर्चा में बा. पिछला दिने टेलीविजन पर रावण के एगो नया गाना कटा कटा बेचारा बकड़ा के झलकी छोड़ल गइल बा. एह गाना के भोजपुरी फिल्मन के सदाबहार सुपर स्टार रविकिशन का उपर फिल्मावल गइल बा. ए.आर.रहमान के संगीत आ गुलज़ार के शब्दन पर एह गाना खातिर रविकिशन सहित पांच सौ डांसरन के नचावल गइल बा. कोरियोग्राफी गणेश आचार्य कइले बाड़न.\nमणि रत्नम के ई फिल्म रावण 18 जून से सिनेमाघरन में देखावल जाई. ‘रामायण’ के आधुनिक रूप कहल जाएवाली एह फिल्‍म में दस सिर वाला रावण के किरदार अभिषेक बच्‍चन निभवले बाड़न. फिल्‍म के एह ‘रावण’ के नाम बा ‘बीरा मुंडा’. रविकिशन एहमें अभिषेक के बड़ भाई मंगल मुंडा के किरदार में बाड़े. ऐश्‍वर्य राय मणि रत्नम के रावण में सीता वाला किरदार कइले बाड़ी. उनकर सौंदर्य, पवित्रता आ नृत्‍य कला के कायल होके फिल्‍म के खलनायक ‘बीरा’ उनका के उठा ले जाता.\nफिल्‍म रावण के कहानी अपना पहिला ले हिस्‍स में रागिनी (ऐश्‍वर्य) आ देव (विक्रम) के विवाहित जीवन के इर्द-गिर्द घूमत बा. बाकिर एक दिन अइसन आवता जब बीरा (अभिषेक) आपना पुरान हिसाब ( ओकरा बहिन के मौत के मामिला ) चुकता करे उनका जीवन में आवऽता आ अपना भाई मंगल (रवि किशन) का सहयोग से रागिनी के उठा ले जाता. बाकिर रागिनी त देवे से प्रेम करेली आ ओहि के होके रह जाये खातिर कुछउ करे के तइयार रहेली.\nमणि रत्नम के एह बहुप्रतिक्षित फिल्म रावण में प्रेम खातिर एगो जुनून, एगो पागलपन देखावल गइल बा. प्यार प्यार खातिर होला लड़ाई खातिर ना. एह फिल्म में ऐश्‍वर्य, अभिषेक, रवि किशन आ विक्रम का अलावा गोविंदा, निखिल द्विवेदी आ पंकज त्रिपाठीओ नजर अइहे.


Movie Review of Dinesh Lal Yadav Nirahua Amrapali Dubey Romeo Raja Bhojpuri BHOJPURI FILM REVIEW: पढ़ीं, कइसन बा निरहुआ-आम्रपाली के भोजपुरी फिल्म रोमियो राजा!\nडेहरी में छापेमारी कर 91 ऑक्सीजन सिलिंडर किए गए जब्त, एक गिरफ्तार\nBHOJPURI FILM REVIEW: पढ़ीं, कइसन बा निरहुआ-आम्रपाली के भोजपुरी फिल्म रोमियो राजा!\nसोहम फिल्म्स के बैनर तले बनल ई फिल्म के ट्रेलर पिछले साल रिलीज भइल आ एकर प्रदर्शन भी पिछला साल होखे वाला रहे बाकिर कोरोना के बढ़त प्रभाव फिल्म के रिलीजिंग रोक देलस. अबकी होली पर एकरा के रिलीज त कइल गइल ह बाकिर एह बेरी भी कोरोना के मार फेर बढ़ रहल बा आ सिनेमाहॉल पर एकर असर बा.\nLast Updated: April 1, 2021, 4:02 PM IST\nकवनो भी देश में ओकरा नागरिक खातिर शिक्षा आ स्वास्थ्य के बड़ा महत्व बा आ अधिकांश देश एकरा के कर निशुल्क यानी कि टैक्स फ्री रखले बा काहें कि ई उद्योग ना बल्कि सेवा ह आ एहसे धन ना बल्कि पुण्य कमाइल जाला. बाकिर भारत में ई दुनू निशुल्क होखला के बावजूदो उद्योग के बड़ साधन बन गइल बा. भारत में अधिकांश लोग अपना लइका-बच्चा के प्राइवेट स्कूल-कॉलेज में पढ़ावत बा आ आपन इलाज प्राइवेट अस्पताल में करावत बा. सरकारी में उहे जाता जेकरा लगे प्राइवेट में जाए के बूता नइखे. हालांकि एकरा पीछे कई गो कारण बा आ एही सब के मुद्दा बना के एगो भोजपुरी फिल्म बनल बा, रोमियो राजा. नाम से फिल्म कॉमर्शियल लागत बा आ बटलो बा बाकिर निर्माता निर्देशक एतना महत्वपूर्ण विषय लेके फिल्म बनावे के हिम्मत कइले बा लोग, ई कम बात नइखे.\n‘तोहर डिजिटल जवानी, इंटरनेशनल बा रानी’ गावत निरहुआ के ई फिल्म एह होली पर रिलीज भइल बा. बतइबे कइनी ह फिल्म के नाम बा ‘रोमियो राजा’. जस नाम बा तस टाइटल रोल निभावत निरहुआ के चरित्र भी बा. स्टाइलिश लुक अउरी चटख रंग के कपड़ा पहिन के घूमे वाला लइका आ एगो तेज तर्रार, केहू से ना डेराये वाली, अपना हक खातिर लड़-भिड़ जाए वाली लइकी के बीच रचल-बसल कहानी बा, रोमियो राजा.\nसोहम फिल्म्स के बैनर तले बनल ई फिल्म के ट्रेलर पिछले साल रिलीज भइल आ एकर प्रदर्शन भी पिछला साल होखे वाला रहे बाकिर कोरोना के बढ़त प्रभाव फिल्म के रिलीजिंग रोक देलस. अबकी होली पर एकरा के रिलीज त कइल गइल ह बाकिर एह बेरी भी कोरोना के मार फेर बढ़ रहल बा आ सिनेमाहॉल पर एकर असर बा. हालांकि निरहुआ के फैन फॉलोइंग बहुत बा त एह से आशा बा कि फिल्म कलेक्शन कर पाई. भोजपुरी फिल्म अभी तक मल्टीप्लेक्स में रिलीज ना होला, ऊ सिंगल स्क्रीन तक ही सीमित रहि जाला. सिंगल स्क्रीन के संख्या भी कम हो रहल बा. एह से भोजपुरी फिल्मन के कलेक्शन पर बड़ प्रभाव एकरो पड़ेला. एही से अक्सर भोजपुरी फिल्म के डिजिटल प्लेटफ़ॉर्म पर ही बिजनेस हो पावेला आ एह में निरहुआ के धाक बा. उनकर कई गो फिल्मन के व्यूज कई सौ मिलियन में बा.\nफिल्म ‘रोमियो राजा’ के लेखक-निर्देशक मनोज नारायण बाड़ें जे एकरा से पहिले भी निरहुआ के साथे ‘शेर-ए-हिंदुस्तान’ बना चुकल बाड़ें. इ फिल्म होली 2019 में रिलीज भइल रहे आ बॉक्स ऑफिस पर अच्छा प्रदर्शन कइले रहे. उ फिल्म भी भारत नेपाल के राजनीतिक सामाजिक रिश्ता पर बनल रहे आ भोजपुरी खातिर नया विषय रहे. ‘शेर-ए-हिंदुस्तान’ भी भोजपुरी में ढर्रा पर बन रहल फिल्मन से हट के बनल बा.\nफिल्म के कहानी नायक नायिका के बीच द्वन्द्व के आस पास बुनल गइल बा. नायक रोमियो राजा एगो अनपढ़, नकचढ़ल, अमीर बाप के औलाद बा जवन अपना बाप के पइसा आ ठाट पर गुमान करsता आ पूरा दुनिया के आपन बपौती समझत बा. हीरो के बाप बिहारी सिंह शिक्षा माफिया बाड़ें. ई किरदार दिनेश लाल यादव निरहुआ निभवले बाड़ें. फिल्म के हिरोइन एगो सरकारी हेडमास्टर के बेटी बिया जवन ना केहू से डेरात बिया आ ना अपना अधिकार से समझौता करत बिया. इ भूमिका आम्रपाली दुबे निभवले बाड़ी. हीरो के बाप बिहारी सिंह (अवधेश मिश्रा) चाहत बा कि पैसा से, धमकी से, भ्रष्टाचार से, कइसहूँ आपन साम्राज्य बड़ा कइल जाव, नया-नया स्कूल खोलल जाव, अमीर के साथे गरीब के भी बहका के, मजबूर करके लूटल जाव. एह में ओकर साथ देता ओकर लइका माने कि फिल्म के हीरो. फिल्म के हिरोइन मानवता आ सेवा धर्म में भरोसा करत बिया. ऊ अपना पिता के सिखावल मूल्यन पर चलत बिया. बिहारी सिंह सरकारी स्कूल बंद करवावल चाहsतारें, रोमियो ओकरा साथे बा, हीरोइन बीच में दीवार बनके खाड़ा हो जात बिया. एही दरम्यान हीरो के हिरोइन से प्यार हो जाता आ ऊ ओकरा से बियाह करे के जिद कर लेत बा. फेर कइसे कइसे सरकारी स्कूल के खतम करे के प्रपंच होता आ हिरोइन अपना सूझ बूझ आ हिम्मत से बाप बेटा के सामना कर बिया. बिहारी सिंह अउर रोमियो के होश ठिकाने लिआवत बिया आ दिल में मानवता जगावत बिया, इहे फिल्म के कहानी बा. फिल्म के कथा बड़ा सुंदर बा आ एकरा के देखे खातिर सिनेमाहॉल में जाए के चाहीं.\nनिर्देशन और अभिनय:\nफिल्म के लेखन-निर्देशन मनोज नारायण के बा जे अलग हट के विषयन पर फिल्म बनवेलें. उ एकरा से पहिले रानी चटर्जी अउरी विराज भट्ट के लेके कईगो हिट फिल्म दे चुकल बाड़ें. मनोज के निरहुआ के साथे ई दुसरका फिल्म ह बाकिर अउर दु गो फिल्म ई जोड़ी निकट भविष्य में ले आई. फिल्म में कथा आ निर्देशन सराहनीय बा आ लीक से हटके काम करे के कोशिश भइल बा. अभिनय के मामले में अवधेश मिश्रा आ आम्रपाली के काम सराहनीय बा. निरहुआ भी आपन चरित्र के बढ़िया से निभवले बाड़ें आ उनके नेगटिव अउरी पाज़िटिव शेड दुनू जमल बा. संजय महानंद, प्रकाश जैस आ मनोज टाइगर सरकारी टीचर के भूमिका में बा लोग जे खात त बा सरकार के बाकिर गुण बोर्डिंग स्कूल के गावत बा लोग. ई लोग भी अपना किरदार से न्याय कइले बा लोग.\nफिल्म के संगीत मधुकर आनंद के बा. फिल्म के एगो गाना ‘डिजिटल जवानी’ बड़ा लोकप्रिय भइल बा आ एह के विडिओ के कोरियोग्राफी भी बढ़िया भइल बा. फिल्म में एगो गाना संजय महानंद पर फिल्मावल बा जवन थोड़ा आश्चर्य भरल बा काहें कि अक्सर कॉमेडियन के खाली कॉमिक रिलीफ़ तक ही सीमित रखल जाला. गाना भी अच्छा बा आ बढ़िया से पिक्चराइज कइल बा. रोमियो राजा एगो लीक से हट के विषय पर बनल एक सार्थक फिल्म बा आ एकरा के देखे सिनेमाहॉल में जाए के चाहीं. ताकि एह तरह के फिल्मन के आमद भोजपुरी में भी बढ़े आ सिनेमा के उद्धार हो सके.\n(लेखक मनोज भावुक भोजपुरी साहित्य और सिनेमा के जानकार हैं. )


खबर भोजपुरी में (बियफे, 20 नवंबर 2014) – टटका खबर\nखबर भोजपुरी में (बियफे, 20 नवंबर 2014)\nहवाई अड्डा पर पीएम मोदी के स्वागत करत सुषमा स्वराज.\nदस दिन के विदेश यात्रा का बाद पीएम मोदी बियफे का दिने देश लवटि अइलें. हवाई अड्डा पर उनकर स्वागत करे खातिर विदेश मंत्री सुषमा स्वराज समेत अनेके खासमखास लोग मौजूद रहल आ उनकर अगवानी कइल.\nकाशी हिन्दू विश्वविद्यालय छात्र परिषद के चुनाव के विरोध सगरी प्रमुख छात्र संगठन करत बाड़े. एहमें विद्यार्थी परिषद, एनएसयूआई, समाजवादी छात्र परिषद, आ आइसा शामिल बाड़ी सँ. एह विरोध का बावजूद बीएचयू प्रशासन छात्र परिषद के चुनाव करावे पर अड़ल रहल त बियफे का दिने छात्र बवाल मचा दिहले. पुलिस के लाठी चलावे पड़ल, हवाई फायर करे के पड़ल, आ रबर बुलेट चलावे के पड़ल. एह सब का बाद चुनाव टार दिहल गइल. अगर पहिलही हो गइल रहीत त अतना बवाल ना मचल रहीत.\nसुप्रीम कोर्ट काल्हु सीबीआई निदेशक रंजीत सिन्हा के भरोसा करे जोग ना मानत टूजी घोटाला के जाँच से फरका क दिहलसि जवना का बाद रंजीत सिन्हा के इस्तीफा भा उनकर बरखास्तगी के माँग उठे लागल बा बाकिर बेहया अंदाज में रंजीत सिन्हा इस्तीफा देबे ला तइयार नइखन आ अगिला पखवारा सही सलामत रिटायर हो गइल चाहत बाड़न. भाजपा नीत केन्द्र सरकार के कहना बा कि कानून में अइसन कवनो व्यवस्था नइखे जवना हिसाब से रंजीत सिन्हा के हटावल जा सके.\nबिहार के बड़बोलता मुख्यमंत्री जीतन राम माँझी के मुँह पर जाबी लगावे चाहत बिया उनकर पार्टी जदयू. पार्टी माँझी के चेता दिहले बिया कि बेमतलब के बयानबाजी बंद कर देसु. जदयू अध्यक्ष शरद यादव के कहना बा कि माँझी के बयान उनकर निजी बयान हो सकेला पार्टी के राय ना. महासचिव केसी त्यागी चेतवलन कि अगर माँझी एही तरह बयानबाजी करत रहलन त उनुका पर कार्रवाई कर सकेलe पार्टी.\nनैनो कार का बाद अब टाटा नैनो ट्रैक्टर ले के आइल बिया. बियफे का दिने कम हार्सपावर वाला एह ट्रैक्टर के चाबी केन्द्रीय विज्ञान आ प्रौद्योगिकी मंत्री हर्षवर्धन का हाथ से पहिला डीलर के सँउपल गइल. एकरा के छोट किसानन ला उपयोगी बतावल जात बा.\nकाल्हु बुध के देर राति ले बलिया के ददरी मेला में बनल भारतेन्दु मंच पर भोजपुरी लोकगीतन के बहार बहल. एह मौका पर लखनऊ से आइल सुरेश कुशवाहा आ जया अपना लोकगीतन से लोग के भरपूर मनोरंजन कइले. महुआ सुरसंग्राम में हिस्सा लेबे वाला विकास सिंह आ देवपाल, रविन्द्र राजू, प्रियंका पायल, सुनीता पाठक, कल्पना पाठक, शशिपाल प्रभाकर, हरेन्द्र सिंह, सोनूलाल यादव समेत अनेके गायक गायिका आपन गवनई परोसल.\nमिर्जापुर के कनक सराय गाँव में जमीन के झगड़ा में एक भाई दोसरका भाई के गड़ाँसी से घवाहिल क दिहलसि. हमला करे वाला भाई फरार हो गइल बा आ घवाहिल भाई के बनारस भेज दिहल गइल बा. मिर्जेपुर के बरकछा गाँव में एगो नया कनिया फाँसी लगा के जान दे दिहलसि आ एह मामिला में पुलिस अोकरा मरद समेत तीन जने के गिरफ्तार क लिहले बिया.\nजौनपुर में भइल दू गो अलग सड़क हादसा में दू जने के मौत हो गइल आ कई लोग घवाहिल हो गइल बा. जफराबाद में मोटरसाइकिल सवार दू भाईयन के एगो जीप धक्का मार के घवाहिल क दिहलसि. इलाज का दौरान एक भाई के मौत हो गइल जबकि दुसरको के हालत नाजुक बा. सरपतहाँ में एगो लड़िकी आ बक्शा में एगो सिपाही घवाहिल भइल बा.\nगाजीपुर के नियाजी मुहल्ला में दू सौ बरीस पुरान मंदिर से अष्टधातु के 13 गो देव मूर्ति बुध का राते चोरा लिहल गइल. आजु बियफे के जब पुजारी मंदिर खोललें तब एह चोरी के पता चलल.\nसेना बहाली में आवे वाला नवहियन के भीड़ हर बेर कुछ ना कुछ अइसन बवाल करेलें जवना से सोचे पड़ेला कि अइसनका लोग सेना में बहाल हो जाई तब सेना के का हाल होखी. आजु बियफे का दिने भदोही जिला के बहाली के दिन रहल आ रैली से लवटत नवही हरदत्तपुर टीसन पर विभूति एक्सप्रेस के रोक दिहले आ ओहिजा खड़ा पैसेंजर ट्रेन पर जम के ढेलामारी कइले.\nभारत के बैडमिंटन खिलाड़ी साइना नेहवाल आ श्रीकांत के चीन में शुरू भइल विजय अभियान हांगकांगो में जारी बा. दुनू जने अपना अपना वर्ग में क्वार्टर फाइनल में चहुँप गइल बाड़े. बाकिर पीवी सिंधु दुुसरके दौर में हार के बाहर हो गइली.


चतुर बनिया आ सड़क छाप गुन्डा – बतंगड़ 42 – Anjoria\nजून 25, 2017 चतुर बनिया, बतंगड़, सड़क छाप गुन्डा\nतेज मीडिया का जमाना में रोजे एगो ना एगो मुद्दा पनपना के उठेला. कई बेर ओह मुद्दा के बढ़िया से भँजावे का पहिलहीं एगो दोसर मुद्दा उठ खड़ा होला. सोशल मीडिया प त एह काम खातिर बाकायदा बनल टीम बाड़ी सँ जवन तय करेली सँ कि कब कवना मुद्दा के हवा बनावे के बा आ कब कवना मुद्दा के हवा निकाल देबे के बा. पिछला हफ्ता भाजपा अध्यक्ष अमित शाह महात्मा गाँधी के चतुर बनिया बता दीहलें. गाँधी के चेला-चाटियन के फौज तुरते एह मुद्दा के हवा बनावे लागल. त दोसरा तरफ से कहल गइल कि बनिया के बनिया बतवला में कवन कसूर हो गइल. आ बनिया चतुर ना होखे त ऊ बनिया कइसन. पता ना के एह गाँधी के महात्मा के पदवी दे दीहल. हम अपना के ओह लोग में शामिल मानीले जे एह महात्मा के वक्रोक्ति में महान आत्मा भले कह देव, महात्मा कबो ना कह सके. ठीक ओही तरह जइसे कुछ लोग जवाहर लाल के पंडित मान लीहल. जवाहर लाल के रसिकता आ कामुकता के अनेके दृश्य मौजूद बा बाकिर अइसन कवनो उदाहरण नइखे जवन उनुकर पांडित्य देखावत होखे. शायद ब्राह्मण वोटबैंक का चलते उनुका के पंडित के नाम दे दिआइल रहुवे. जवाहर लाल के आपन आ उनुका खानदान के बेवहार वाला कवनो दोसर परिवार रहीत त ब्राह्मण समाज ओकरा के कबो ब्राह्मण ना मानीत. बाकिर कहले जाला कि बरियरका के सार बने वालन के लाइन लाग जाई, कमजोरका के बहनोई बने वाला के खोजे के पड़ेला. खैर बात तनिका बहक गइल.\nजबले चतुर बनिया के मजगर इस्तेमाल हो पाइत तबले एगो सड़क छाप अनेरिया देश के सेना प्रमुख के सड़क छाप गुन्डा बोल दिहलसि. एकरा बाद जवन बवाल उठल तवना के बँड़ेरा में चतुर बनिया साफे बिला गइल. जब ले कश्मीर में सेना प ढेलाबाजी होत रहल तबले देश के सेकूलर जमात मगन रहुवे. बीच बीच में सवाल जरुर उठावल जात रहुवे कि कहाँ गइल छप्पन इंची सीना कि रोजे जवान कटात बाड़ें. ओहू बेरा हम कहले रहुवीं कि परीकऽ ए बिलार, एकदिन खइबऽ मूसर के मार. आ ऊ दिन जल्दिए आइओ गइल. टर्निंग प्वायंट बनल सेना के जीप प एगो ढेलामार के बान्हल. देखते देखत ढेलामार गायब हो गइलें. सेना आतंकियन के मार गिरावे लागल, पाकिस्तान के हर बेजा हरकत के सही जबाब दिआए लागल त सेकूलर जमात बेचैन हो उठल. ओकरा से सेना के ई गुन्डई बरदाश्त ना भइल. ऊ त इहे चाहत रहुवे कि सेना ठोकात रहो बाकिर अब सेने ठोके लागल त सड़क प आ चुकल लुहेड़न में से एगो बड़का लुहेड़ा सेना प्रमुख के सड़क छाप गुन्डा बोल दिहलसि. बाकिर ओकरा इचिको अन्दाज ना रहल कि देश के मिजाज बदल गइल बा. देश अपना सेना का साथे खड़ा बावे आ ओकरा तरफ आँख उठावे वाला के आँखि फोड़े ला तइयार बा. बड़ बड़ जने दहाइल जासु आ गदहा थाहे कतना पानी ! देश के बदलल माहौल देखि ओकरा नेता के नानी याद आ गइली आ चल दिहलसि ननिअउरा. एह नेता के सबले बड़का खासियत हो गइल बा कि जब जब कवनो बड़का मौका आवेला तब तब ई विदेश के सैर प चलि जालन. अब राष्ट्रपति चुनाव के मौका आइल त इनका ननिअउरा गइल जरुरी हो गइल. वइसे अधिका लोगन के इहे कहना बा कि नानी से भेंट करे नइखन गइल, अपना महबूबा से भेंट करे जात रहेलन विदेश. सत्ता के जहर पीये के शौकीन इनकर महतारी नइखी चाहत कि ई ओह विदेशी लइकी से बिआह क के आपन राजनीतिक भावी खराब क लेव. गइल ऊ जमाना जब मुसलमान से निकाह करे वाली के आपन नाम दे दिहले रहुवे एगो चतुर बनिया. आजु ले ऊ नमवे एह लोग के जिन्दा रखले बा. चतुर बनिया के चतुराई के ई सभले बड़हन नमूना बा देश का सोझा. बाकिर सड़क छाप गुन्डा एह चतुर बनिया के चतुराई के चरचा ना चले दिहलसि, हमरा एकरे अफसोस बा.


तख्त बदल त ताज बदल द, शासन के अंदाज बदलि द – Anjoria\nजून 24, 2011 अनशन, अन्ना, आन्दोलन, भठियरपन\nकई बेर बेसी बक-बक करे वाला लोफर किस्म के नेतवो अनजानही में सही बात बोल जाले. जइसे कि पिछला दिने अण्णा हजारे के मखौल उड़ावत कांग्रेस के ‘बयान पुरूष’ दिग्विजय सिंह कह दिहले कि अनशन करत-करत अण्णा हजारे के हालत कहीं ‘नत्था’ वाली मत हो जाव. ‘नत्था’ एगो हिंदी फिलिम के अनशनकारी किरदार हवे.\nअण्णा भ्रष्टाचार मेटावे के बात करेले आ उनुका साथे कुछ नामी-गिरामी पांच गो अक्लमंद लोग (बाइबिल के फाइव वाइज मैन का तरह) बाड़े. अन्ना के बढ़िया से मालूम बा कि अनशन पर बईठ के भा आंदोलन करके भ्रष्टाचार खतम नइखे होखे जा रहल. भ्रष्टाचार विरोधी दोसरो संगठन वाला ई सब गैरसियासी तरीका से भ्रष्टाचार दूर कइल चाहत बाड़े. ई लोग बेर बेर कहत बा कि इनकर आंदोलन कवनो नेता भा पार्टी का खिलाफ नइखे. माने कि ई लोग सियासत से दूर रहि के भ्रष्टाचार मेटावे आ व्यवस्था में बदलाव करे के सोचत बाड़े.\nलेकिन, एह सबसे कुछ होखे वाला नइखे. काहे कि भ्रष्टाचार होखे भा व्यवस्था के खामी, सगरी कुछ राजनीतिए का चलते बावे. गइल गुजरल राजनीति का चलते आम आदमी परेशान रहऽता, गंदली राजनीतिए भ्रष्टाचार के जड़ ह, त फेर राजनीति से फरका रहि के ई सब कइसे ठीक कइल जा सकेला ?कवनो दिक्कत के जबले जड़ से ना खतम कइल जाई तबले ओकरा फेर से पनप जाये के अनेसा बनले रही आ ऊ अउरी विकराल रूप धरत चलि जाई. जवन दिक्कत भ्रष्ट आ गंदली राजनीति के देन बा ओकरा के राजनीति में सुधार करिये के ठीक कइल जा सकेला. राजनीतिए सगरी दिक्कतन के हल बा.\nअब अण्णा के आंदोलने के देख लीं. पूरा देश आंदोलन का समर्थन में बा, सभे चाहत बा कि मजगर लोकपाल बिल बनो. आंदोलने के देखके सरकारो जॉइंट ड्राफ्टिंग कमिटी बनावे खातिर मान गइल. बाकिर भइल का ? गैरसियासी जमात पर सियासत फेरू भारी पड़ल. अब दू गो ड्राफ्ट कैबिनेट का लगे भेजे के बाति कहल जा रहल बा. अण्णा के कहना बा कि सरकार उनुका साथे धोखा कइलसि. अब जब दू गो ड्राफ्ट कैबिनेट में जाई, माने कि पॉलिटिकल लोगन का लगे, त ऊ त फेर अपना फायदे वाला ड्राफ्ट के चुनीहे. त का फायदा भइल आंदोलन से ? अण्णा 16 अगस्त से फेर अनशन पर बइठियो जासु आ फेर पूरा देश उनुकर साथ देइयो देव त का हो जाई ? इहे कहानी फेरु दोहरावल जाई. जब ले सियासत आ सत्ता भठियारन का लगे बा तबले इहे होखे के बा.\nअण्णा भा अण्णा जइसन लोग आंदोलन करके आपन कुछ बात मनवा त सकेले लेकिन भठीयारा नेतवन के ना सुधार सकसु. ऊ ना सुधरीहे सँ त सियासत ना सुधरी आ सियासत ना सुधरल त व्यवस्था नइखे सुधरे वाला. अगर साचहू अण्णा आ हमनी सभ व्यवस्था बदलल चाहत बानी त या त या त जनता आंदोलन कर के तख्ता पलट देव ना त सियासत से भठियारन के नामोनिशान मेटा देव. अगर सियासत में नीमन लोग आवे लागल त ओह लोग के सुधारे के जरूरते ना पड़ी आ ना ही आंदोलन करे के. एहसे अगर साँचहू में बढ़िया व्यवस्था चाहीं त राजनीति से घबरइला के जरूरत नइखे बलुक राजनीति में घुसके ओकरा के साफ करे के जरूरत बा. जरूरत एकर बा कि भठियारन के राजनीति से बेदखल कइल जाव आ नीमन लोग ओह जगहा काबिज हो जाव. खाली वोट दिहला से कुछ ना होई. काहे कि वोट लेबे जवन लोग अइहें उहो भ्रष्टे होइहें. जब जनता साथ दे दी त व्यवस्था में बदलाव होके रही आ भठियरपन का खिलाफ अलगा से लड़ाई लड़े के जरूरत ना पड़ी.\nसेकूलरिज्म अप्रासंगिक हो गइल बा


प्रयोगकर्ता वार्ता:Meena4212 - विकिपीडिया\nस्वागतम्! नमस्कार Meena4212 जी, भोजपुरी विकिपीडिया पर राउर बहुत स्वागत बा!\nMeena4212 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,748 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Meena4212&oldid=626068" से लिहल गइल


खबरदार, श्रीनगर में तिरंगा फहरावे के जुर्रत जनि करे केहू – टटका खबर\nखबरदार, श्रीनगर में तिरंगा फहरावे के जुर्रत जनि करे केहू\nउमर अब्दुल्ला नइखन चाहत कि भाजपा के लोग श्रीनगर में तिरंगा फहरावसु. कहले बाड़न कि काश्मीर अबहीं शान्त बा त आग लगवला के का जरुरत बा ? साथही कहले बाड़न कि श्रीनगर में तिरंगा फहरवला से अगर कवनो अशांति भइल त ओकर जिम्मेदार तिरंगा फहरावे वाला लोग होखी. भाजपा के युवा मोर्चा श्रीनगर में तिरंगा फहरावे के योजना बनवले बा जवना खातिर कोलकाता से काश्मीर तक के यात्रा पर ओकर कार्यकर्ता निकलल बाड़े. भाजपा के कहना बा कि ऊ कवनो राज्य विशेष में झंडा फहरावे के योजन नइखे बनवले बलुक पूरा देश में तिरंगा फहरावे के बा. दोसरे तिरंगा फहरावे पर कवन आपत्ति हो सकेला. ई त देश के गौरव हऽ आ काश्मीर भारत के अटूट हिस्सा ह. काश्मीर में अलगाववादी बार बार तिरंगा फहरावे के खिलाफत करत आइल बाड़न. ओकनी खातिर मुसलमान काश्मीर पाकिस्तान के हिस्सा होखे के चाहीं हिन्दुस्तान के ना. आ ओहिजा के सरकार अइसनका अलगाववादियन के बाति बेसी मानेलें.


जोरु के भाई आ ममहर के बात – Anjoria\nMar 13, 2013 भउजी हो\nओह पट्टी के लोग बहुते परेशानी में पड़ गइल बा.\nएक त अपना जीजा से परेशान रहबे कइल लोग तबले ममहरो से बवाल चहुँप गइल. केहू का मुँह से बकार नइखे फूटत.\nकाहे फूटी ? ओह लोग के त खुश होखे के चाहीं कि सगरी गाँव एक तरफ आ ओह लोग के जीजा आ ममहर के लोग एक तरफ. केहू का बिगाड़ ली एह लोगन के? जतना मन करे गलत काम कर सकेला लोग. आखिर मलकिनी के दामाद भा नइहर के लोग के अतना आजादी त मिलही के चाहीं.\nबाकिर भउजी, सगरी खुदाई पर भारी होला जोरू के भाई, से त सुनले रहीं बाकिर ममहरो के लोग अतना पावरफुल होला से ना जनले रहीं.\nअरे बबुआ, जबले घर में पतोह नइखे आवत तबले ससुईए के नइहर के चली, हँसऽ भा रोवऽ.\nका भउजी! फगुआ का मौका पर अतना गोबर माटी होखे लागी से ना मालूम रहे.


हारब त हारब बाकिर तोहरा के जीते ना देब : बतंगड़ – 104 – Anjoria\nनवम्बर 2, 2018 तोहरा के जीते ना देब, बतंगड़\nहिन्दुवन के कमजोरी ह कि ऊ जीव हत्या पसन्द ना करसु. इहां ले कि जे मांसभक्षी होला उहो अपना सोझा काटल पसन्द ना करे. जे काटेला ऊ झटका में काटेला कि कटाएवाला के कम से कम कष्ट होखे. दुनिया के सगरी नीति नैतिकता पोसे पकावे वाला हिन्दू के इहो याद ना रहे कि जब-जब ऊ कमजोर पड़ल बा, जहाँ-जहाँ ऊ गिनिती में घटल बा ओहिजा से ओकर विदाई, ओकर खात्मा हो गइल बा. एही कश्मीर में लाउडस्पीकर से एलान क के पंडितन के भगावल गइल आ ओकरा बेटी-बहिन के ओहिजे रोक लीहल गइल. अपने देश में ऊ कायर जमात रिफ्यूजी के जिनिगी जिए ला मजबूर बा. अगर जे कहीं ओहमें से मुट्ठिओ भर लोग हथियार उठा लिहले रहीत कि जब मरहीं के बा त मार के मरब त शायद अइसन हालात पैदे ना होखित. आजु कश्मीर में रोंहिग्यन के बसे में कवनो दिक्कत नइखे बस हिन्दू ओहिजा ना बस सकसु. धारा 35ए उनुका के एह काम से रोक दी बाकिर दुनिया भर के आतंकी ओहिजा पनाह पा सकेलें, उनुका ला सब माफ बा. सोचीं ई कवन योजना रहल कि चुपे-चोरी जवाहर लाल का राज में एह कानून के राष्ट्रपति से बनवा लीहल गइल. ना त संसद में कवनो चर्चा भइल, ना ओकरा के एकर जानकारी होखे दीहल गइल. वो कत्ल भी करते हैं तो चर्चा नहीं होती, हम आह भी भरते हैं तो हो जाते हैं बदनाम.\nकवनो हिन्दू धर्मगुरु पर रेप का आरोपो लाग जाव तो ओकरा के जेल में बन्द क दीहल जाई आ हमनी के न्यायप्रिय अदालत से ओकरा जमानत ना मिल पाई. कठुआ में बलात्कार के झूठो मुकदमा में आरोपी के जेल में बन्द क दीहल जाई बाकिर अपने नन से रेप करे के आरोपी बिशप प केहू अंगुरी उठावे वाला नइखे मिलत. कानून चुप बा, सेकूलर लिब्रान्डु चुप बाड़ें. बिन्दी गैंग आपन मेकअप में व्यस्त बा. उलुटे ओह नने के रंडी बतावल जात बा. कहीं से कवनो ईसाई मिशनरी, पोप भा संस्था ओह नन के तरफदारी करे वाला नइखे मिलत. सभे ओह आरोपी बिशप के बचावे में लागल बा.\nआ एगो हमनी हिन्दुवन के जमात बा जे अपना धर्मगुरुवन पर लागल झूठो आरोप का खिलाफ खड़ा ना होखे. देश के अदातल नक्सली गिरोह वालन के बीस मिनट का भीतर सुन लेलें आ ओहनी के राहत दे देलें बाकिर देश के बाकी लोग के मसला सुने के ओकरा लगे समय नइखे. राम जनमभूमि के मसला बरीसन से लटकल बा आ ओह पर फैसला आवे के कवनो सूरत अबहीं नइखे लउकत. कांग्रेसी दिग्गज वकील एह मामिला के लटकवले राखे ला बेचैनी से लागल बाड़ें. ओहनी के चिन्ता एकही बा कि केहू तरह एह मसला के फैसला अगिला चुनाव से पहिले ना हो पावे. ओकरा ई भरोसा बा कि अगिला सरकार अगर ओकर बन गइल त मन्दिर के मुद्दा जाई तेलहंडा में. आ एह भरोसा के साँच करे में ऊ पूरा बेंवत से लागल बाड़ें.\nआजुवे एह हिन्दूविरोधी गिरोह के एगो नेता माजिद मेनन के बयान सुने के मिलल जवना में ऊ शान से कहलें कि देश में अइसनका नाहियो त दू सौ सीट खोज के रखले बानी जा जहाँ मुसलमान वोट के ताकत अइसन बा कि ऊ अपने जीते भा ना जीत पावे, बाकिर ऊ दोसरा के सहजे हरवा सकेला. हिन्दू विरोधी एह साजिश के मूल एही में बा कि केहू जीतो हारो, भाजपा के नइखे जीते देबे के. ऊ आपन असल जानत बा. जानत बा कि जनता से ऊ अपना ला वोट ना माँग सके. एह चलते ऊ नोटा के प्रचार करे में लागल बा. ऊ कबो दलित के सवर्ण का खिलाफ त कबो सवर्ण के दलित का खिलाफ भड़कावे में लागल बा. सोशल मीडिया पर बाकायदा अभियान चला के नोटा के प्रचार कइल जा रहल बा. ओकरा मालूम बा कि ओकरा गिरोह के वोट देबे वाला जमात एह बहकावा में नइखे आवे वाला. बुड़बक बनीहें हिन्दू. आ हिन्दू के वोट जतने कटी छितराई ओतने फायदा होखी हिन्दू विरोधी गिरोह के.\nअब रउरा सोचे के बा कि रउऱा कव गो सीट पर अतना बेंवत बना लेब कि हिन्दू विरोधियन के जीते ना देब. अगर अबकी एकजुट रह गइनी त अपना देश के बचा लेब. आ ना एकजुट भइनी त देश के पता ना का होखी बाकिर हिन्दू बिलाए लगिहें.\nअथ कटहर पुराण


गीध के सराप से डाँगर ना मरअ सँ. – टटका खबर\nMar 25, 2020 कोरोना, जनता कर्फ्यू, लॉकडाउन\nजहाँ सगरी दुनिया एह उहापोह में फँसल बा कि धंधा डुबाईं कि परिवार ओहि दुनिया में मोदी सरकार परिवार बचावे खातिर धंधा के लात मार दिहलन. आ एकर असरो लउकत बा.\nभारत में 11 मार्च का दिन ले कोरोना के 56 केस मिल चुकल रहुवे. मरीजन के ई गिनिती ओकरा बाद हर दिने बढ़त चलि गइल. 12 मार्च के 62, 13 मार्च के 73, 14 मार्च के 82, 15 मार्च के 102, 16 मार्च के 113, 17 मार्च के 119, 18 मार्च के 142, 19 मार्च के 156, 20 मार्च के 194, आ 21 मार्च के ई गिनिती 244 ले चहुँप गइल.\nओकरा बाद पीएम मोदी एह बिपति से लड़े ला ऊ राहि चुनलन जवना पर चलला के सोचिए के बाकि देशन के पसीना छूटत रहुवे आ आजुवो ले छूटत बा. शनिचर का राति में पीएम मोदी देश के जनता से निहोरा कइलन कि अतवार काद दिने सभे 24 घंटा ला अपना अपना घरे में रहि के एह बिपति से लड़े के तइयारी करे.\nअतवार का दिने कोरोना मरीजन के गिनिती 330 हो गइल. पिछला 24 घंटा में ई बढ़त सैकड़े 35 के आंकड़ा पारि करि लिहले रहुवे. देश के विपक्षी दल एहके मजाक में उड़ावे के सोचलन बाकिर जनता अपना नायक के साथ दिहलसि आ करीब करीब सौ फिसदी सफल बनवलसि ओह जनता कर्फ्यू के. हालांकि सफलता का उछाह में कुछएक जगहा लोग जुलूस ले निकाल दिहलसि. ओह लोग के लागल कि कवनो वर्ल्ड कप जीत लिहनी सँ.\nहालांकि अतवार के कर्फ्यू के असर सोमारे से लउके लागल. सोमार का दिने कोराना मरीजन के गिनिती करीब 26 फीसदी बढ़ोतरी का साथे 415 हो गइल आ मंगल का दिने बढ़े के रफ्तार अउरी घटल आ करीब 20 फीसदी के बढ़त बनावत 499 हो गइल. आजु दुपहरिया ले ई गिनिती महज सैकड़े 8 ले रहि गइल आ 539 हो गइल. पिछलको अतवार का बाद बढ़त थथमल रहुवे जवन कि ग्राफ में देखल जा सकेला.\nसाफे लउकत बा कि कोरोना के पसार मद्धिम भइल बा. आ अब 21 दिन के लॉक डाउन कोरोना के काबू में ले आ दी एकर भरोसा करे में कवनो हरज ना होखे के चाहीं. गीध के सराप से डाँगर ना मरअ सँ. देश के विपक्षी नेतवन के सपना पूरा नइखे होखे जात. ओकनी के मनावत बाढ़न सँ कि कोरोना महामारी बनि जाव आ जनता अपना नेता के भगतई छोड़ि देव.\nबाकिर गीध के सराप से डाँगर ना मरअ सँ.


टटका खबर, शनीचर, वैशाख अँजोरिया चतुर्थी, 2078 विक्रमी – टटका खबर\nअपराध देश-दुनिया भोजपुरी पट्टी\nMay 15, 2021 इजरायल, कैराना, चित्रकूट, जौनपुर, पंजाब, फिलिस्तीन, बलिया, मानसून, मिर्जापुर, मुकीम काला, मुख्तार अंसारी, मुस्लिम बहुल जिला, सोनभद्र\nकाल्हु चित्रकूट जिला जेल में तीन गो कुख्यात अपराधियन के मराए के बढ़िया खबर मिलल. मुख्तार का गैंग मे रहल भा जुड़ल मुकीम काला आ मेराजुद्दीन के एगो तीसर अपराधी सीतापुर के शार्प शूटर अंशुल दीक्षित गोली मार दिहलसि. दुनु के मौत हो गइल. बाद में अंशुलो के जेल प्रशासन मार गिरवलसि. एकही घटना में तीन गो गैंगस्टरन से मुक्ति मिलला का बावजूद यूपी सरकार जेल अधीक्षक आ जेलर के निलंबित कर दिहलसि. जाने जोग बा कि अंशुल दीक्षित एह जेल में पहिलहीं से रहुवे आ कुछ दिन पहिले मुकीम काला के सहारनपुर जेल से आ मेराजुद्दीन के बनारस जेल से एह जेल में ले आइल गइल रहुवे. मुकीम काला के अत्याचार से कैराना के हिन्दू अतना दहशत में रहत रहलें कि कई परिवार कैराना छोड़ दिहले रहुवे. ओकरा मौत से अब कैराना के हिन्दू चैन के साँस लेत होखिहें.\nईद का दिने पंजाब के मुस्लिम बहुल हो चिकल इलाका से एगो जिला बनावत मलेरकोटला के पंजाब के 23 वाँ जिला बना दीहल गइल. एह जिला में अब मुसलमान आबादी अधिका हो गइल बा. मजहब आधारित राजनीति करे के आदी कांग्रेस के मुख्यमंत्री कैप्टन अमरिंदर सिंह कहलन कि हाल के तमिलनाडु आ पश्चिम बंगाल विधानसभा चुनावन में मुसलमानन के भागीदारी से भाजपा के हरावे में सफलता मिलल. जाने जोग इहो बा कि मुसलमानन का साथ गठबन्हन बनवला का बावजूद कांग्रेस के खातो ना खुलल बंगाल में. आ आसामो में उ भाजपा के हरा ना पवलसि.\nइज़राइल आ फिलिस्तीन का बीचे हो रहल जंग अब एगो नया दौर में आ गइल बा. अब इजरायली सेना फिलिस्तीनी इलाका में जमीनी जंग शुरु कर दिहले बिया. जंग के शुरुआत फिलिस्तीनी हमला का बाद भइल. आ अब इजरायल के प्रधानमंत्री बेंजामिन नेतन्याहू के कहना बा कि जबले जरुरी होखी तबले ई जंग जारी रही. इजरायली रक्षा बल उत्तरी गाजा पट्टी में खोदल सुरंगन के एगो जाल पर रात भर हमला कइलें आ एहमें नाहियो त बीसन हमास अधिकारियन का साथे सैकड़ों आतंकियन के मार गिरावल गइल.\nदेश के शेयर बाजार काल्हु भर दिन उतार चढ़ाव के खेल खेलला का बाद आखिर में मिलल-जुलल रुप में बंद भइल. तीस शेयर वाला सेंसेक्स 42 अंक बढ़ के बाकिर पचास शेयर वाला निफ्टी 19 अंक गिर के बंद भइल.\nभारतीय मौसम विभाग के अनुमान बा कि दक्षिण पश्चिम मॉनसून 31 मई तक केरल चहुंप जाई. ई चार दिन पहिलहूं हो सकेला आ चार दिन का देरिओ से. एह साल मानसून सामान्य रहे के आशा बा. जाने जोग बा कि विभाग के अनुमान पिछला सोलह बरीस में पन्द्रह बेर सही साबित भइल बा.\nडॉ रेड्डीज लेबोरेटरीज लिमिटेड काल्हु शुक का दिने हैदराबाद में रूस से बन के आइल वैक्सिन स्पूतनिक वी लगावे के काम शुरु कर दिहलसि. एह वैक्सिन के सेंट्रल ड्रग्स लेबोरेटरी से मंजूरी मिल चुकल बा.\nफर्जी सर्टिफिकेट लगा के सोनभद्र जिला में नौकरी करत बलिया के चितबड़ा इलाका के कोड़ारा गाँव के निवासी एगो शिक्षक के ओकरा बलिया डेरा से गिरफ्तार कर के जेल भेज दिहलसि बलिया पुलिस.\nमिर्जापुर जिला के अहरौरा इलाका में हैंड पम्प ठीक करत घरी हाई टेंशन बिजली तार छुआ गइला का चलते मुजडीह गाँव के एगो आदमी झँउस गइल. दू गो अउरी लोग झँउसल हालात में अस्पताल में भरती करावल गइल बाड़ें.\nजौनपुर जिला के महराजगंज इलाका के लमहन में एगो पेट्रोल पंप से दू लाख से अधिका रुपिया लूट भगलें तीन गो मोटरसाइकिल से आइल आधा दर्जन लूटेरा.\nमिर्जापुर जिला के जिगना इलाका के एगो ईंट भठ्ठा का लगे से जरैला गाँव के एगो शराबी नवही के लाश मिलल. घर वालन के कहना बा कि ओकर कुछ संघतिया ओकरा के अपना साथे ले गइल रहलें आ हो सकेला कि उहे ओकर हत्या कर दिहले होखिहें.\nजौनपुर जिला के खेतासराय इलाका के मेहरावां गाँव के एगो आदमी बाइक से ब्यूटीपार्लर चलाए वाली मेहरारु का साथे जात रहुवे जब जौनपुर-शाहगंज मार्ग पर एगो बेकाबू ट्रक ओकरा बाइक के मारत भाग निकलल. मेहरारु के मौत ओहिजे हो गइल आ घवाहिल मरद के अस्पताल में भरती करावल गइल बा.\nकौशांबी जिला के पश्चिम शरीरा इलाका में भइल एगो सड़क हादसा में दू गो नवहियन के मौत हो गइल. ई लोग बाजार से सामान खरीदे निकलल रहुवे.


विजय पर्व ( भोजपुरी उपन्यास, भाग –4) - साहित्यप्रीत\nपांच-छव दिन बाद बारली कवलेज के बगइचा में बइठि के पढ़त रही। तबहीं भूसन ओहिजा आके कहलन, ‘‘बारली, तहरा बहुते – बहुते धन्यवाद बा कि तू हमरा सिगरेट पियल छोड़ा देलू।’’\n‘‘तब बाद में मत पीये लगिहऽ। पढ़ाई- लिखाई ठीक से करऽ।’’\nफेरू भूसन खुशी मन से बारली के एगो लाल गुलाब के फूल देलन।\n‘‘ई फूल देबे के मतलब ?’’ बारली आंखि गुरेरली।\n‘‘हमरा तहरा से पेयार हो गइल बा। बिना लाग-लपेट के भूसन आपन भावना बता दिहलन।’’\n‘‘भूसन, कवनो दूसर लइका हमरा से ई बात कहले रहित त अभी हम ओकरा के चप्पल से चपलवस देतीं।’’ बारली खिसिया के बोलली। फेरू कुछरूक के कहली,‘‘बाकिर तू हमार बात मनले बाड़ऽ एहिसे कहत बानीं। पेयार बस दू-चार दिन के साथ ह आ हम केहूं से पेयार क के आपन सपना ना तूरब। तहरो से कहत बानीं तूहूं केहूं से पेयार क के आपन जिनिगी खराब मत करऽ। अभी पढ़े के समय बा पेयार करे के ना। अगर तहरा पेयार करे के बा त सभ नारी जात से करऽ। उनुका के मान-सम्मान आदर आ इज्जत करऽ। हमरा से तहरा पेयार क के कुछु ना मिली। झूठा पेयार करबऽ त हमरा के धोखा देबऽ आ सांचा पेयार करबऽ त आपन माई-बाबू से झगड़ा करबऽ। माने दूनों खराबे होई। भले तू पढ़ि-लिखि के बड़ अदमी मत बनऽ बाकिर एगो आछा इंसान जरूर बनिहऽ। दुनिया से गइला का बाद तहार नांव ईज्जत से लिआव।\nभले तू कवनो पूजा-पाठ मत करऽ बाकिर सभ लइकी आ अवरत के आछा नजर से देखऽ। पेयार करऽ हर धरम के लोग से। गरीब-बेसहारा के सेवा करऽ। जब तहरा पेयारे करे के बा त बिआह क के आपन मेहरारू से करऽ। उनुका के गोड़ के चप्पल ना, माथ के टीका समुझिह। मेहरारू के घर में बइठा के दूसर– तीसर लइकी के ताका-तुकी कबो जन करिहऽ।\n‘‘नारी के भोग-बिलास के चीज मत समुझऽ। उनुका के एगो पूजा के थरिया समुझऽ। नारी में छमा, दया, लाज, शांति, ममता, पेयार आ दुलार भरल बा। आ ओकरो से बढ़ि के ऊ देवी के रूप बाड़ी। अतना कम बा जवन तू हमरा अइसन मामूली लइकी से पेयार करबऽ।’’ बारली पेयार के ममिला में भूसन के आगा-पीछा खूब समुझा देली।\nभूसन बारली से वादा कइलन कि ऊ उनुकर हर बात इयाद रखिहन। ई सुनि के बारली खुश होके कक्षा में चलि गइली।\nउनुका जाते भूसन के दू – चार गो संघतिया ओहिजा अइलन। सभ जना उनुका से पूछल – ‘‘तब यार, पेयार में कहवां तक बढ़लऽ ?’’\n‘‘जरूरी बा सभ लइकी से पेयारे कइल जाई ? हमहूं बारली के बहुते घमंडी लइकी समुझत रहलीं बाकिर जतने उनुकर देह सुन्नर बा ओकरो से बढ़ि के उनुकर मन सुन्नर बा। आजु ऊ हमार आंखि खोल देली।’’ भूसन खुशी से बोललन।\n‘‘आखिर ऊ कहलीं हा का ?’’ एगो लइका पूछल।\n‘‘कहे के त ऊ बहुत कुछ कहली हा बाकिर एगो बात सबसे नीमन कहली हा कि सभ लइकी आ अवरत के मान, सम्मान, आदर आ ईज्जत करऽ। उनुकर एक-एक गो बात एक – एक लाख के रहे।’’ भूसन बारली के सभ बात आपन संघतिया से कहे लगले।\nएने पमली पेड़ के छहिरा में बइठि के नोट्स लिखत रही। माधव ओहिजा आके मजाक से उनुकर कलम ले लेलन। पमली खिसिया के आपन कलम मंगली।\nमाधव उनुका के कलम देके उनुका लगे बइठते बोललन,‘‘पमली, बुझाता तहार सखी हमरा से बोले के मना कइले बाड़ी ? एहिसे तू ठीक सेहमरा से बोलत नइखू।’’\n‘‘ऊ हमरा के काहे के मना करिहें ?’’ पमली भड़कि गइली।\n‘‘तू उनुकर गुलाम बाड़ू।’’\n‘‘हम कोई के गुलाम आ बस में नइखी। हमार मन, हम केहूं से बोली चाहे ना बोली।’’\n‘‘पमली, तहार सखी के कवनो लइका से पेयार नइखे करेके त ऊ मत करसु। बाकिर तू आपन दिल प काहे लगाम लगावत बाड़ू ? कह द ऽ कि तू हमरा से पेयार ना करेलू ? देखऽ हमार आंखि में तहरा खातिर कतने पेयार भरल बा। हम बदमास नइखी। हमार दिल में बस तूहीं बसल बाड़ू।’’ माधव पमली के हाथ पकड़ि के आपन विश्वास में बझवलन।\nपमली आपन जवन मन के मोटका रस्सी से बन्हले रही ऊ धोखा दे दिहलस। माधव के गुड़ लेखा मीठ – मीठ बाति आउर बड़का-बड़का आंखि में अपना खातिर चमकत पेयार देखि के ऊ आपन दिल हारि के समा गइली उनुकर बांहि में, ‘‘हँ माधव, हम तहरा के बहुते पेयार करिला।’’\n‘‘कहत ना रहलू हा जबान से, तोहार दिल बेकरार रहे।\nबाकिर तोहार कजरारी अंखिया बतावत रहे कि तोहरा हमरा से पेयार रहे।’’\nमाधव एगो सायरी कहि के चूमि लेलन पमली के।\nजब से पमली के माधव से पेयार भइल रहे ऊ पेयार के रंगीन दुनिया में उड़े लगली। सोरहो घरी खुसी में झूमसु। गीत गावसु। माधव के छेड़छाड़ उनुकर पेयारी-पेयारी बतिया ऊ इयाद क के मने-मने खिलिखिलि जासु। ऊ दिने- राति माधव के इयाद में डूबल रहत रही। उनुका सगरो माधवे लउकत रहन।\nऊ अब रोज एगो नया समीज- सलवार पहिन के आ खूब सवख-सिंगार क के जात रही कवलेज। माधव के पेयार उनुका कुबेर के खजनों से बढ़ि के लागत रहे। बाकिर बारली ई सभ से अनजान रही।\nसिन्हा सर कवलेज में पढ़ावल शरू क देले रहीं । प्रिंसिपल मैडम बारलीसे बड़ा खुश रहीं कि ऊ सभ लइका- लइकी के खूब आछा से पढ़वली हा। ऊ उनुका के खूब तरक्की करे के ढे़रिखा आसीरबाद देली।\nएक दिन पमली बारली से डेराते कहली, ‘‘बारली, हम तहरा से एगोबात कहीं, खिसिअइबू ना नू ?’’\n‘‘एगो ना दस गो कहऽ। हम तहरा प खिसिया के बूझ गइल बानीं।कहऽ।’’\nपमली आपन गोड़ के अंगूठा से जमीन खोदते लजाते कहली, ‘‘हमरा माधव से… पेयार हो… गइल बा…।’’\n‘‘आखिर तहरा प पेयार के नसा चहड़िये गइल। तब पेयार के पहाड़ा कइसे गिनत बाड़ू हो हमार रानी ?’’ बारली ठठा के हंसे लगली।\n‘‘अब एहमे एतना हंसला के का बाति बा ? तू हमार पेयार के मजाक उड़ावत बाड़ू ?’’ पमली, बारली के ओंठ प राख दिहली हाथ।\nबारली कसहूं रोकली आपन हंसी, ‘‘ना हो हमार पेयारी पमली, हम तहार पेयार के मजाक नइखी उड़ावत। बाकिर तू अपना के ताक प राखि के पेयार मत कर बइठिह। जतने जल्दी हो सके माधव से बिआह करे केकहिहऽ।’’\n‘‘हँ।’’ पमली कहली।\nपमली गेहूंमना रंग के रही। आ ऊ सोचत रही कि उहो माधव लेखा धपऽ -धपऽ गोर हो जास। एहिसे ऊ आपन देहि में खूब साबुन रगड़स। पाउडर आ क्रीम से अपना के आउर सुन्नर बनावस।\nआजु कवलेज में उनुका के माथा प साटल लाल टिकुली, आंखि में काजर, ओंठ प लिपिस्टिक आ खुलल लहरात बार में देखि के माधव गाना गावे लगलन, ‘चेहरा कमल बा, बात गजल बा, खुशबू जइसन तू चंचल बाड़ू। तोहार बदन बा कि संगमरमर, तू एगो जिंदा ताजमहल बाड़ू। ओहो पमली, तू कतने सुन्नर बाड़ू। मन करत बा कि…।’’\n‘‘माधव अब हमनी के बिआह क लेबे के चाहीं।’’ पमली बीचे में टुभुक देली।\n‘‘धत् तरा के जय होखो। एतना मजिगर पल में तू बिआह के बात कहि के सभ गुड़-गोबर क दिहलू। पमली, अभी त हमनी के पेयार के ढेरो दिन नइखे भइल। बिआह करे के नू, तू घबड़ात काहे बाड़ू ? हम तहरे से बिआह करब।’’ माधव पमली के घुंघरवला बार सोहरावते आगे कहलन, ‘‘हम बहुते अमीर घर के लइका बानीं। तहरा के आपन रानी बना के राखब।’’\n‘‘छोड़ ऽ ना हमार बार टूटि जाई ।’’ पमली आपन बार प से माधव के हाथहटा देली।\n‘‘हम आपन पेयार से जोड़ि देब।’’\n‘‘आछा जी, राउर पेयार ना भइल कवनो गोंद हो गइल।’’ पमली हंसि के कहली।\nमाधव पमली के आपन झूठ – झूठ बात में पटावत रहन आ ऊ पटत जात रही।\nदू महीना भइल त सँवरी केसर से डाक्टरनी इंहा चले के कहली। बाकिर ऊ जाये से मना क देलन । सँवरी दुबारा निहोरा कइली केसर से । काहे से कि डाक्टरनी उनुके के जरूरी सलाह देबे के बोलवले रही।\n‘‘हम एक हाली कहनी कि ना जाइब। एगो त तोर बाप हमरा के एकलाख रुपिया में ठगि लेलस आ ऊपरे से हम तोरा के दवाई – बीरो कराईं ?’’ केसर भोर के नास्ता खात खिसिया के कहलन।\n‘‘रउवा बेरि-बेरि हमार बाबू के ठग काहे कहिला ? का रउवा बुड़बक रहनीं हा जवन ठगा गइनीं…।’’ सँवरी खीसि में बोलली।\nसँवरी के ई बात प केसर पुअरा के आगि जइसन लहरि के खीस में छिपा पटक देलन आ उनुका के मारि के भूइंया में लेसार देलन, ‘‘साली…, तू हमरा के बुड़बक कहत बाड़े…।’’\n‘‘अब हमरा के हइसे मत मारीं… हमरा के छोड़ दीहीं। गलती से कहा गइल हा…। हमरा के माफ क दीहीं…।’’ सँवरी रोअते हंसोत – हंसोत के केसर के गोड़ पड़त रही।\nबाकिर केसर आजु उनुका के मुआवे के फेर में रहन। उहे खीस के झोंक में ऊ जूते पहिनले सँवरी के पेट प मार देलन चार-पांच लाती कस के। फेनु आपन पसेना पोंछि के ऊ चलि गइले डियूटी।\nसँवरी दरद के मारे बाप – बाप चिचिआये लगली।\nऊ कसहूं सास भीरी जाके रोअते कहली, ‘‘माई जी, उहां के हमार पेट प बहुते जोर से मार देनीं हा। बहुते दरद होत बा। जलदी से हमरा के डाक्टर लगे ले चलीं…।’’\nसास उनुकर सभ कुल-खानदान के लगा-लगा के एक से एक गारी देबे के सुरू हो गइली। सँवरी रोये के अलावा आउर कुछु ना कर सकत रही।\nऊ अपना कमरा में दरद के मारे छटपटा- छटपटा के रोअत रही। बाकिर ऊ निरदई घर में सभ कोई बहिर हो गइल रहे। उनुका हेतना चिला-चिला के रोअल सुनि के अगल-बगल के लोग तांक – झांक करे लागल।\nसास आके सँवरी लगे गरजली – ‘‘देख रे बहरका लगउनी, तोरा रोये केबा त गते-गते रोउ। चिला-चिला के भर टोला- महल्ला के आदमी के जनावत बाड़े कि हमरा मार बाजत बा। अपन ई रोये के नौटंकी बंद कर।’’\nफेनु सँवरी के रोआई बंद करे खातिर ऊ उनुकर मुंह एगो कपड़ा से बान्हि के दू मुका धरा देली।\nसँवरी दरद के मारे ओइसही दिन भर तड़पि-तड़पि के रोअते रहि गइली।\nसांझि खा केसर जब डियूटी से अइलन त बाबूजी उनुका से कवनो डाक्टरनी के घरही बोलावे के कहलन। केसर खीसे डाक्टर लियावे ना जात रहन। माई उनुका के ऊँच-नीच समुझवली कि सँवरी के हालत बिगडल़ जात बा अगर उनुका कुछु हो जाई त उनुकर महल्ला के लोग सभ जना के जेल भेजि दिहें।\nओह राति में केसर के एके डाक्टरनी मिलली जवन ओह घरी आपन क्लिनिक बंद करत रही। केसर उनुका से अपना घरे चले के कहलन।\nऊ मरीज के ओहिजे लियावे के बोलली।\nकेसर बतवलन,‘‘ऊ एहिजा आवे के हालत में नइखी।’’\n‘‘काहे ? जवन बात बा ऊ तू सच-सच कहऽ। डाक्टर आ वकील से कुछु ना छिपावे के।’’\n‘‘उनुका बाचा होखे के रहे आ हम पेट प…।’’\n‘‘आ तू उनुकर पेट प लाती मरलहऽ इहे नू ?’’ केसर के बाति काटि के डाक्टरनी बोलली।\nडाक्टरनी खिसिया गइली, ‘‘तू मरद जात होबे करे ल सन अइसन। जब चाहे गर्भ ठहरा दऽ भा गिरा दऽ। जा हम ना जाइब।’’\n“तू मनगवें चलबू कि चू-चपड़ करबू।’’ केसर बमक गइलन।\nडाक्टरनी सोचली, ‘ऊ बेचारी के का कसुर बा जवन एह घरी दरद से मरत होई। डाक्टर के पहिलका आ अंतिम फरज बा मरत लोग के बचावल।’ फेनु ऊ कहली, ‘‘आछे, रूकऽ हम जरूरत के सामान ले लेतबानीं।’’\nघर में घुसते डाक्टरनी के सँवरी के रोआई सुनाइल। उनुका के देखिके ऊ हैरान हो गइली। सँवरी के साड़ी खून से रंगाइल रहे आ ऊ दरद के मारे खस्सी के कटल धड़ लेखा छटपटात रही।\nऊ खूब झरली सास के,‘‘रउवा एगो मेहरारू होके दूसर मेहरारू के दरद ना समुझनी हा। चलीं, जल्दी से सभ खिड़की खोलीं। मन उजबुजाता। पूरा गैस भरि गइल बा।’’\nडाक्टरनी जानि गइली कि ई घर में सँवरी का साथे कइसन बरताव होला। ऊ उनुकर नांव – उमिर पूछि के सूई- दवाई के पुरजा लिखि के केसरके धरवली।\nसास-ननद ओहिजा जमराज लेखा खाड़ रही जा। तब डाक्टरनी बोलली, ‘‘राउर पतोहि ई हालत में रउवा सभे के कवनो सिकाइत ना करिहें, दूनो लोग जाईं बहरी।’’\nउनुका मुंह से खट्टा-तीता सुनि के माई-बेटी बहरी आ गइली। केसरो सूई – दवाई राखि के आ गइलन बहरी।\nडाक्टरनी सँवरी के जाचं क के तबा तोड़ सूई देली । ऊ दरद के मारे एको हाली चुप ना रहसु। सूखल कंठ से खाली चिलात रही। डाक्टरनी पानी चढ़ावे के इंतजाम पलंगे प कइली। उनुका सँवरी के सम्हारे में दू घंटा लागि गइल। जब ऊ बेहोस हो गइली तब डाक्टरनी के जीऊ में जीऊ पड़ल ना त उहो सांसते में पड़ल रही।\nऊ बहरी आके सास से कहली, ‘‘सँवरी आउर एको घंटा दरद में रहती त मू जइती।’’\n‘‘ओकर बाचा ?’’ सास पूछली।\n‘‘राउर बेटा के करतूत से बेचारी के कोख उजड़ि गइल। अभी सँवरी बेहोश बाड़ी। ऊ बहुते कमजोर हो गइल बाड़ी। उनुका बेड रेस्ट चाहीं।’’\n‘‘मेम साहेब, राउर केतना भइल फीस ?’’ ससुर पूछलन।\n‘‘एक हजार रुपिया…।’’\n‘‘हेतना फीस ?’’ केसर के आंधी आ गइल।\n‘‘समुझऽ त कमे में फरिया गइल ना त ढ़ेर के चक्कर में पड़ल रहतऽ। काल्हु हम सँवरी के आके देखि जाइब।’’ डाक्टरनी फीस लेके चलि गइली।\nसँवरी के सूई – दवाई में होतना रुपिया लगला से केसर के करेजा अइंठा गइल। ऊ गरई मछली अइसन छटपटा के रहि गइलन।\nबिहान भइला सँवरी के होश आइल। देखली कि हमरा पानी चढल़ रहे ।\nऊ डाक्टरनी सँवरी के देखे अइली। केसर आके उनुका भीरी हनुमान लेखा खाड़ हो गइलन। डाक्टरनी केसर से बहरी जाये के कहली बाकिर ऊ ना गइलन।\nऊ खिसिया गइली, ‘‘डाक्टर तू हव कि हम ? बहरी जा। आ जाते – जाते केवाड़ी बंद क दीहऽ।’’\nकेसर मुंह लटकवले बहरी आके केवाड़ी के पाला सटा देलन।\nडाक्टरनी सँवरी लगे एगो कुरसी प बइठते पूछली, ‘‘सँवरी, अब तहरा दरद नइखे नू होत ?’’\n‘‘तनी-तनी होत बा।’’ सँवरी गते से बतवली।\n‘‘आछे, अभी हम एगो सूई दे देत बानीं त तहार दरद खतम हो जाई।’’ कहि के डाक्टरनी सँवरी के एगो सूई लगा देली।\n‘‘हमार बाचा गिरि गइल बा का ?’’ सँवरी के आपन देह हलुक लागलत ऊ सूई लेला का बाद पूछली।\n‘‘सँवरी, तू घबरा मत। तू फेरू से माई बनि जइबू। बाकिर ई गिरि गइल।’’\nई सुनि के सँवरी डहकि – डहकि के रोये लगली, ‘‘दीदी, कइसे हमार बाचा गिरि गइल।’’\n‘‘ई तू बतावऽ।’’\nसँवरी रोअते-रोवत डाक्टरनी के हाथ पकड़ि के सभ बात बता दिहली, ‘‘दीदी, रउवा हमरा के ई नरक से निकालि दीहीं। एगो राजदूत खातिर सभे केहूं हमरा के मारे-पीटेला आ ओकरे चलते हमार पइलउठे के बचो गिरि गइल।’’\nसँवरी के एतना दरद भरल बाति सुनि के डाक्टरनी के आंखि भरि गइल। ऊ सँवरी के माथ प हाथ राखि के कहली, ‘‘सँवरी, तू घबरा मत। हम तहरा के एहिजा से निकालि देब।’’ फेनु पता लिखे खातिर ऊ सँवरी के कागज – कलम देली। सँवरी अपना घरे के पता लिखि दिहली।\n‘‘देखऽ सँवरी, समय प दवाई खइहऽ। एको काम जन करिहऽ। बहुते कमजोर हो गइल बाड़ू। सास चिलइहन त चिलाए दीहऽ।’’ डाक्टरनी सलाह देके बहरी आ गइली।\nऊ सँवरी के सास-ससुर से कुछु कहे के सोचली बाकिर आत्मा कहलस कि ई मरखाह दहेज लोभिया सँवरी के अभिये मारे लगिहें स।\nफेरू ऊ आपन क्लिनिक में आके सभ बात चिट्ठी में लिखि के सँवरी के घरे भेजि देली।\nसँवरी मने-मन खूब रोअसु। उनुकर लोर पोंछे वाला ओहिजा केहू ना रहे । पहिला बाचा गिरला से उनुकर माई बने के सपना चूरे – चूर हो गइल रहे । केसर प उनुका खून खउलत रहे।\nसास-ननद घर के काम करत रही जा। सास जतने काम ना करस ओतने केसर आ सँवरी के खूब गारी देस, ‘‘नतिया केसरा आपन मउगी के मारि – पीटि के पलंग प बइठा देलस आ हमरा काम करत-करत अतड़ी ढीला भइल बा। ई मुझउसी हमार बनावल खाई त एकरा मरला प पिलुआ पड़ी।’’\nई सभ सुनि-सुनि के सँवरी के आउरी रोआई छूटे।\nऊ पलंग प बायां करवट फेरले सोचत रही – ‘का ई उहे केसर हवन जवन पहिले हमरा के अतना पेयार करत रहले । मानत-जानत रहले आ अब बात – बात में हमरा के पीट देत बाड़े। हमहूं उहे बानीं आ उहो उहे बाड़न। फेरू बदलि के गइल ? समय बदल गइल बा। एतना हमार दान-दहेज देके बिआह भइल। राजदतू के कवनो करारो ना रहे आ अब ओकरे खातिर हमार लुगा लुटात बा। केसर आपन माई के हर नजाइज बाति मानि के हमरा के पीटेलन। उहे त उनुका के उसुका के दबक जाली। ऊ माई होके केसर के खिआवली त हम मेहरारू होके उनुका के भोग करवावेनी । हमनी दूनों सास-पतोहि के सरीर त एके बा खाली रिश्ता बदलि गइल बा। का अभी तकले हमार सास अपना नइहर से दहेज के कुछु – कुछु सामान लियावेली ? अगर उहे ठीक रहती त अपना बेटा के बिगड़े ना देती…।’\nसोच में डूबल सँवरी के बुझाइल कि उनुका पलंग प केहू आके बइठल हा। घुर के देखली । केसर पलंग प बइठि के खइनी बनावत रहन।\n‘‘रउवा हमरा मारत घरी ना बुझाइल रहे कि हमरा कतने दरद होई ? हमार बचो गिरि गइल…।’’ सँवरी उठि के बइठते भरले आंखि से कहली।\n‘‘तोर दरद से हमरा का मतलब ? लइकी रहे एहि से त मार के गिरादेनी हा।’’ केसर खइनी ठोंकि के ओंठ तरे रखते कहलन।\n‘‘रउवा कइसे जानत रहनीं हा कि ऊ लइकिये रहे…?’’\n‘‘पहिले-पहिल लइकिये होली सन। ओकरा खातिर अभिये से हमरा पान के पइसा बचावे के पड़ि जाइत। साला दू-तीन हजार रुपियो लागि गइल। अब बकऽ बकऽ बोल मत, हमरा सूते दे।’’ केसर पलंग प ओठंग गइले।\n‘‘रउवा एहिजा मत सूतीं। ऊ डाक्टरनी मना कइले बाड़ी।’’\n‘‘तोर बाप पलंग देले बा एहिसे हम एहिजा ना सूतीं ? ऊ डक्टरिनिया के त पागल कुकुर कटले बा।’’\n‘‘त रउवा एहिजा सूतीं। हम चुहानी घर में जाके सूति जात बानीं।’’ सँवरी कहते उठली।\n‘‘चुप-चाप एहिजे सूत। हमार बिआह भइल बा तोरा जवरे त हम अकेले सूती ?’’ केसर सँवरी के हाथ खींचि के उनुका के दू झापड़ धरा देले आ उनुका प भूखाइल बाघ नियन टूट पड़लन ।\nपनरह-बीस दिन बाद ऊ डाक्टरनी के लिखल चिट्ठी सँवरी के माई के मिलल। चिट्ठी पढ़ि के ऊ छाती पीटे लगली, ‘‘ई हमार बेटी के का भइल ए राम…।’’\nबाबू कपार प हाथ धके बइठ गइलन। ओही घरी पमली-बारली, सँवरी के खोज-खबर लेबे अइली जा। माई के रोअते देखि के पूछली, ‘‘का भइल हा चाची, तू रोअत काहे बाड़ू ?’’\nबाबू ऊ लोग के चिठ्ठी धरा देलन। चिट्ठी पढ़ि के दूनों जानी रोये -रोये हो गइली।\n‘‘अब का कइल जाई ?’’ बाबू कहले।\n‘‘कइल का जाई। रउवा जाके सँवरी के ले के आईं।’’ बारली लोर पोंछते कहली।\n‘‘अगर चाचा, रउवा सँवरी के लियावे ना जाइब त हम आपन भइया के जवरे जाके सँवरी के ले आइबि। बाकिर उनुका के अब ओहिजा एक दिन ना रहे देब।’’ पमली सिसिक-सिसिक के बोलली।\n‘‘आपन बाबा भइया मरि – मरि गइले जोलहा दुनिया ऊपर भइले । सँवरी के तू लोग से जादे चिंता हमनी के बा। तू लोग त खाली सखिये हऊ जा।’’ माई बोलली।\nबारली खिसिया गइली, ‘‘चाची जी, भले हमनी के सँवरी का साथे खून के रिश्ता नइखे बाकिर उनुका से हमनीं के दिल के रिश्ता बा। जाईं, राउर खून दरद से बोलावत बाड़ी।’’\n‘‘अब त बस ना मिली। काल्हु जाइब।’’ बाबू घड़ी देखि के कहलन।\n‘‘चाचा, पहिले ई डाक्टरनी से रउवा भेंट क लेब। ई त एतना नीमन काम कइली हा कि हमनी के सँवरी के बारे में बता देली हा। ना त दूसर डाक्टरनी एतना थोरे करित।’’ पमली कहली।\nकवनो खबर देबे खातिर बारली आपन फोन नंबर देली बाबू के।\nबाबू भोरे वाली बस पकड़ि के सँवरी के ससुरा गइले । पहिले ऊ डाक्टरनी के खोजि के गइलन उनुका क्लिनिक में, उनुका के चिट्ठी देखवलन,‘‘रउवे ई चिट्ठी लिखले रहनीं हा ?’’\n‘‘हँ, हमही लिखले रहलीं। जलदी जाके आपन बेटी के ओह कैद से निकालीं। अगर ऊ लोग सँवरी के ना जाये दी तब रउवा हमरा लगे आइब।’’ डाक्टरनी कहली।\nबाबू सीधे सँवरी के ससुरा पहुंचलन। दुआरिये प समधी से भेंट हो गइल। बाबू उनुका के परनाम करि के कहलन, ‘‘हम सँवरी से भेंट करे आइल बानीं।’’\n‘‘जा… जा, पहिले राजदूत लिआव तब बेटी से मिली ह।’’ समधी दुरदुरा देलन। ऊ बाबू के घर के भीतरे ना जाय देलन। बाबू बहरिये बइठल रहि गइलन। केहूं उनुका के पानियो के पूछल ना।\nजब सँवरी के बाबू के आवे के मालूम भइल त ऊ दउड़ के उनुका से भटें करे के आवल चहली बाकिर सास उनुका के ना मिले देली, ‘‘जब तकले तोर बाप राजदूत आ चाहे ओतना रूपिया ना दीही तब तकले तू आपन बाप-माई के मुंह ना देखबे।’’\nसँवरी बिलिख-बिलिख के लगली रोवे। बाबूजी कंपनी में फोन क के बोलवलन केसर के घरे। केसर ससुर के देखि के खीसी भूत हो गइलन, ‘‘रउवा कहवां ?’’\n‘‘हम सँवरी के देखे आइल बानीं।’’\n‘‘पहिले राजदूत चाहीं तब।’’ केसर गरजलन।\nबाबू ऊ चिट्ठी केसर के दिहलन, ‘‘सीधे मन से तू हमरा के हमार बेटी से मिले द ना त…।’’\n‘‘ना त करब का ?’’ चिट्ठी पढि के केसर फाड़ि दिहलन।\n‘‘हम जानत रहलीं हा कि तू ई चिट्ठी फड़ब। एहि से एकर असलिया घरे बा। ई त ओकर नकल रहे। अगर तू हमरा के सँवरी से ना मिले देब त अभी हम थाना में जात बानीं। हमरो नांव बहोरन ह जानींला कइसे लोगके खखोरल जाला।’’ बाबू धमकी देले।\nकेसर डेरा गइलन। ऊ बाबू के सँवरी से मिले देलन।\nबाबू, सँवरी के देखि के रो पड़ले।\nसँवरियो, बाबू के पकड़ि के अहो धार रोये लगली, ‘‘बाबू… हो.., जलदी हमरा के एहिजा से ले चल…। हमार बाचा…।’’\n‘‘हँ बबी, तोरे के त हम लियावे आइल बानीं। हाली से तू आपन दू – चार गो कपड़ा ले ले।’’ बाबू रोअते कहलन।\nसँवरी एगो झोरा में हाली – हाली आपन चार-पांच गो साड़ी आ दवाई रखि के बाबू के जवरे चले के भइली।\n‘‘ई कहीं ना जाई।’’ केसर रोकलन।\n‘‘तू हमार बेटी के अइसन दसा कइले बाड़ आ कहत बाड़ कि ना जाई। तहरा के त हम टेकुआ अइसन सीधा करब।’’ बाबू कहि के सँवरी के लेके सड़क प आ गइलन।\nसँवरी बेरि-बेरि पीछे ताकत रही कि कहीं केसर उनुका के पकड़ि के दुबारा घर में बंद मत कर देस। बीच राही में ऊ डाक्टरनी मिलि गइली।\nबाबू हाथ जोरि के बोललन, ‘‘रउवा हमरा प बहुते बड़का एहसान कइनीं हा नात हमार बेटी के का से का हो जाइत ?’’\n‘‘एह में एहसान के का बाति बा ? हर डाक्टर के अइसन करे के चाहीं । तन के इलाज आपन पढ़ाई से कइल जाला बाकिर मन के इलाज आछा काम आ बात से कइल जाला। रउवा जलदी इनिका के घरे ले जाईं। ना त ऊ दहेज लोभिअन के कवनो भरोसा नइखे । मिनटे – मिनट ऊ सभनी के दिमाग बदलेला । सँवरी, तहरा कवनो तकलीफ होई त ओहिजे कवनो डाक्टरनी से देखा लिह। बहुते जलदी तू ठीक हो जइबू।’’ कहि के चलि गइली डाक्टरनी।\nबाबू फोन क के बारली से सँवरी के आवे के बात कहि देलन। बारली, पमली के लेके सँवरी के घरे जाके उनुका आवे के बात बतवली।\nसँवरी अइली। उनुका के देखि के माई के रोआई छूटि गइल। ऊ एकदम करिया आ दतुअन लेखा हो गइल रही पातर। ऊ माई के पकड़ि के खूब रोवे लगली। पियासे बाबू के कंठ सूखा गइल रहे। ऊ हाली से पानी पियलन। ऊभोरे से भूखे पियासे रहन।\n‘‘बुचिया, कुछ खइले बाड़े ?’’ माई सँवरी के लोर पोंछते पूछली।\nविमली उनुका के रोटी-तरकारी देली खाए के। सँवरी खाये से मना क दिहली।\n‘‘काहे ना खइबू ? खा। एतना काहे रोअत बाड़ू ? तू फेरू से माई बनि जइबू।’’ कहि के बारली सँवरी के मुँह में रोटी-तरकारी के कवर डलली।\nफेनु पमली उनुका के दवाई खिआ के बारली जवरे अपना घरे चलि गइली।\nदोसरा दिन पमली चार-पाचं किसिम के फल आ बारली काजू – किसमिस के पाकिट लेके सँवरी लगे अइली।\n‘‘तू दूनो जानी के हेतना महंगा फल – मेवा लिअवला के का जरूरत रहे ? सँवरी गते से कहली।’’\n‘‘अरे, तू बरियार होखबू तब नू हमनीं सेखूब बतिअइबू ।’’ पमली – बारली एके जवरे कहि के उनुका के फल – मेवा खाये के दिहली जा।\nऊ दूनों जानी कतनो उतजोग कइली कि सँवरी मत रोअस बाकिर ऊरो पड़ली।\n‘‘सँवरी, आपन लोर पोंछ। हम तहरा के एगो खुशखबरी सुनावत बानीं।’’ बारली तनी हंसि के कहली।\n‘‘कइसन खुशखबरी ?’’\n‘‘जानत बाड़ू सँवरी, एह घरी पमली माधव नांव के एगो सुन्नर लइकासे पेयार करत बाड़ी।’’ बारली, पमली के देने ताकते कहली त ऊ तन – मनसे लजा गइली।\n‘‘तब पमली, आपन बिआह के मिठाई कहिया खिअइबू ?’’ सँवरी के सूखल ओंठ प बहुते दिन के बाद हंसी आइल रहे।\n‘‘बहुते जल्दी। पहिले तू झट से ठीक हो जा।’’ पमली मुसुका के कहली।\nपमली-बारली, सँवरी के अइसन हाल प बहुते दुखी रही जा।\nकवलेज में माधव पमली से पूछलन, ‘‘पमली, एह घरी तू हमरा से मिलतो नइखू आ बड़ा दुखी लागत बाडू । काहे ?’’\n‘‘ना असहीं ।’’ पमली टार देली। फेरू माधव से परेम के बाति बतिया के ऊ हरिया गइली।\nएक दिन पमली आठे बजे भोर में बारली के घरे अइली। ओह दिन बारली के क्लास एगारह बजे से रहे, एहिसे ऊ आठ बजे तक सूतल रही।\nपमली, बारली के हुरपेट के उठवली आ कवलेज लिअवली।\nकवलेज में ओह घरी केहूं के ना आवल देखि के बारली कहली, ‘‘पमली, तू हमरा के कवलेज आवे खातिर त उबिया देलू हा, जा खोज आपन पिअरऊ के, परेम के पहाड़ा पढ़े खातिर।’’\n‘‘बुझाता हमार पिअरऊ अभी ना अइहें तब तकले हम तहरे से झूठ – सांच बतिया लीहीं। आछे बारली, तू बिआह करबू कि ना ?’’ पमली पूछली।\n‘‘बिआह के नतीजा हम सँवरी के रूप में देखते बानीं।’’ बारली बइठते बोलली।\n‘‘आछे, आपन सइंया के छवि दिल में बनवले बाड़ू कि ना ?’’ पमलियो बइठि गइली।\n‘‘लगलू पगलाए। एहिजा हमरा पढ़े के फुरसत नइखे आ हम चली छवि बनावत। हमरा किरण बेदी अइसन बड़का पुलिस अफसर बने के बा आ जेतना लोग एह धरती प आछा काम कइले बाड़न ओइसन के हमरो करे केबा।’’ आत्मविश्वास से कहली बारली।\n‘‘आछे मान ल, तहरा पुलिस अफसर बनला का बाद कवनो पत्रकार तहरा से ई पूछी कि तोहार सपना के राजकुमार कइसन होखी त तू का कहबू ?’’ पमली, बारली के दिल के बाति जानल चाहत रही।\n‘‘कटोरा लेके भीख मांगी।’’ बारली कहि के खूब हंसे लगली।\nपमली झूठो के खिसिया गइली।\n‘‘अरे, जे पेयार करेला ओकरा खीस ना बरे।’’ बारली बोलली, ‘‘आछे त सुन पमली, हमार सपना के राजकुमार हमरा सामने आसिक, आवारा, पागल, दीवाना सभ होखे बाकिर दूसर लइकी के सामने मरयादा पुरूषोतम श्रीराम होखे। अगर उनुका कहीं अकेले सुन्नर से सुन्नर लइकी मिलि जाये त ऊ लइकी के आपन रक्षा में राखि के उनुका के सही– सलामत घरे पहुंचा देस। जतने उनुकर तन सुन्नर होखे ओकरो से बढ़ि के हमार सइंया के मन सुन्नर होखे। उनुकर दिल में सभ लइकी आ अवरत खातिर मान, सम्मान, आदर अउरी इज्जत भरल होखे। बस अतने।’’\nपमली खुशी मन से कहली, ‘‘अहो बारली, अइसन लइका मिलिहें कहवां ?’’\n‘‘तू हमार अगुअई करबू का ? देख, तोहार माधव पिअरऊ एनिये लाल गुलाब के फूल लेले आवत बाड़े, तोहार पतरसुटकी जूड़ा में लगावे खातिर। उनुका के देखि के नयना जुड़ा ल।’’ माधव के आवते देखि के बारली हंसली।\n‘‘एहीसे त नयना जुड़ावे आइल बानीं।’’ पमली मुसुकी छोड़ली।\nमाधव हंसते बारली के सामने पमली के जूड़ा में फूल खोसि देलन।\nपमली, माधव के जवरे बारली के हाथ हिलावते खिलखिलाते चलि गइली।\nसँवरी के नइहर अइला एके-दू महीना भइल रहे कि उनुकर तबियत गड़बड़ा गइल। माई उनुका के डाक्टरनी से देखवली। फेनु से सँवरी के गोद भरि गइल रहे । सभे केहू बड़ा खुश भइल। सँवरी फेरु से बेटा – बेटी के सपना संजोगे लगली।\nएक महीना प बारली, सँवरी के डाक्टरनी लगे से देखवा के घरे लिअवली। दवाई खाते सँवरी कहली, ‘‘बारली, आपन जीजाजी लगे चिट्ठी लिखि दकि उहाँ के दुबारा बाबूजी बने के बानीं। ऊहां के आके हमरा के ले जाईं।’’\n‘‘ऊ ना अइहें। अभी तलुक तू उनुका के हेतना मानत बाड़ू ?’’ बारली पूछली ।\n‘‘उहां के हमार मरद हईं। हमार सोहाग आ देवता हईं।’’\n‘‘ओहीसे ऊ तहरा के रोज जूता, डंटा आ बेल्ट से पूजा करत रहले। आछे हम चिट्ठी लिखि देब।’’ बारली खिसिया के बोलली।\nफेनु ऊ चिट्ठी लिखि के केसर लगे भेजि देली।\nएही बीचे कृष्ण जन्माष्टमी पड़ल। सँवरी आपन जिद से पमली आ बारली के जवरे भूखि के कृष्णा जी के पूजा – आरती कइली। सँवरी के जिनिगी फेनु से खुशहाल हो जाए पमली-बारली भगवान जी से हाथ जोरि के निहोरा कइली जा।\nपमली पढ़ाई के बहाना माधव के जवरे खूब मटरगस्ती करत रही। ऊ दिन – दुनिया से बेखबर माधव के पेयार में डूबि गइल रही। एक दिन माधव उनुका के लेके जेने-तेने घूमे चलि गइले। बारली के ई बात मालूम चलल।\nसांझि खा पमली जब घरे अइली त उनुकर माई उनुका प खिसिअइली, ‘‘तू भोरे के निकलल अभी आवत बाड़े। कहवां गइल रहिस ? बारली तोरा के खोजे आइल रही। आनी से बानी आ लछन से पहचानी। तोर एह घरी लछन हमरा ठीक नइखे लागत। कवलेज में पढ़त बाड़े त ठीक से रह।’’\n‘‘माई, हमार परीक्षा बा एहिसे एगो लइकी के घरे हम नोट्स मांगे गइल रहलीं।’’ पमली सीधे बोलली झूठ।\n‘‘एने-ओने जो मत। जमाना खराब बा। जो जाके खा ले।’’ कहि के माई मंदिर में दीया बारे चलि गइली।\nपमली मने-मने खूब खुश रही।\nदोसरा दिन ऊ सँवरी से हंसि – हंसि के बतियावत रही। तबहीं ओहिजा बारली अइली आ पमली के ऊपरे से नीचे ताकते कहली, ‘‘तू काल्हु माधव के जवरे कहवां गइल रहलू हा ? खूब अकेला में छकेला मारत बाड़ू। बताव ऊ तहरा जवरे का कइले हा…।’’\n‘‘सुनत नू बाड़ू सँवरी, बारली हमरा से का पूछत बाड़ी ? भला इहो बतावे वाला चीज ह।’’ पमली, सँवरी से कहली।\nसँवरी बारली के खींचली कान, ‘‘तहरा इहे सभ पूछे के ह…।’’ फेरू पमली के डंटली, ‘‘आ पमली, तूहूं सेयान बाड़ू। माधव के जवरे कहीं आइल – जाइल मत कर। समुझलू ?’’\n‘‘हँ।’’ कहि के पमली, बारली के जवरे कवलेज चलि गइली।\nकवलेज में माधव पमली के गाल चूमते कहलन, ‘‘पमली, एह घरी खूब मजा आवत बानू।’’\n‘‘माधव, हमनीं के गलती करत बानीं जा। अगर कुछु उल्टा-सीधा हो जाई तब।’’ पमली मने-मने डेराइल रही।\n‘‘अरे, पेयार में ऊ सभ होला । अगर ऊ सभ ना होई त हमनीं के बुझाई कइसे कि हमनीं के पेयार करत बानीं जा। रहल बात खराब नतीजा के तहम सम्हार लेब। आछे, अब क्लास में चल।’’ माधव पमली के हाथ पकड़ि के क्लास में चल गइलन।\nबारली के भेजल चिट्ठी मिलल केसर के। ऊ चिट्ठी पढ़ि के माई से कहलन।\n‘‘लिख दे चिट्ठी कि जवन सान से बहोरना आपन बेटी के ले गइल बा अब ऊ अपने कपार प ओकरा के आ ओकर होखे वाला जमला के राखो ।जब तकले ऊ एगो राजदूत आउरी चालीस हजार रूपिया ना दीही तब तकले ओकर बेटी नइहरे में बाप के छाती प मूंग दर के रहो। हेतना दिन के सूद बेयाज ना भइल।’’ माई हाथ ओलार-ओलार के कहली।\nकेसर रहन माई के सूपूत बेटा माई जइसे कहली ऊ ओइसही चिट्ठी लिखि के बारली लगे भेज देलन।\nबारली के चिठ्ठी मिलल। ऊ बिना पढ़ले ख़ुशी से सँवरी के गइली देबे । ओह घरी पमली सँवरी से बतियावत रही।\nसँवरी लहस के अन्तरदेसी खोलली आ पढ़ते-पढ़ते उनुकर लोर के धार गिरे लागल।\n‘‘सँवरी, तू रोवे काहे लगलू ? चिट्ठी में का लिखल बा ?’’ बारली घबरा के पूछली।\n‘‘उहाँ के हमरा के छोड़ि दीहनीं…।’’ सँवरी भोकार पारि-पारि के रोवे लगली।\nहाली-हाली सभे केहू पढ़ल चिट्ठी। सँवरी के घर में आंधी-तूफान आ गइल कि केसर सँवरी के छोड़ि देलन।\n‘‘हे भगवान, हम फुटपाथ प कपड़ा बेचे वाला आधा जीऊ के आदमी अब एगो राजदूत आ चालीस हजार रूपिया कहवां से लिआईं ? एतना दिआई त ऊ हमार बेटी के राखी ना त छोड़ि दीही। एकर बिआह में त हम अपने भिखार हो गइल बानीं । ऊपरे से सभ महाजन के करजा हमरा प अलगे चढ़ल बा। अब हम का करीं ?’’ बाबू कपार पीटि-पीटि के लगलन रोवे।\nबारली केसर प केस करे खातिर कहली। माई आ बाबूजिओ उनुके पक्षमें रहन। बाकिर सँवरी रोअते कहली, ‘‘हम आपन मरद प केस ना करब। नइहरे में चउका-बरतन करि के रहि जाइब।’’\n‘‘तू पगलाइल बाड़ू। नइहर में कब तक रहबू ? आजु तहार माई – बाबू बाड़े त तहार परवस्ती चलि जाई बाकिर काल्हु अगर भोला के मेहरारू आईत तहरा के एहिजा बसे दीही ? का तू छोट भउजाई के लउड़पाना करबू ? केसर के जेहल के हवा खिआव।’’ पमली भींजले आंखि से कहली।\nबारली समुझवली – ‘‘अब ऊ जमाना ताखा तरे गइल सँवरी, जब मरद आपन मेहरारू के मारि – पीटि के घर से निकालि देत रहसन आ मेहरारू लात जूता सहि के रहि जात रहली स। आजु नेयाय लेबही के पड़ी। बीछी के बीखआ साँप के जहर जतने जहरीला होला ओतने ई दहेज लोभियन के माथा खराब हो गइल बा। ई सभनी के जतने दिआई ओतने लेबे खातिर ई आपन दूनों हाथ पसरले रहेल सन। तू चुप -चाप आपन ससुरार वालन प केस कर।’’\nसँवरी बाबू के जवरे थाना में गइली। ऊ केसर के आ ओह डाक्टरनी के चिट्ठी सहित दहेज खातिर मारल-पीटल आ बाचा गिरावे के सभ बाति दरोगा जी से कहि के आपन सास, ससुर आ केसर प प्राथमिक दरज करवली।\nदहजे के मोमिला रहे, चटे सिपाही– दरोगा सास-ससुर के पकड़लसि आ भागत – भागत में केसर धरइलन।\nकेसर के देहि प पुलिस के डंटा बाजल तब उनका सँवरी के दरद बुझाइल। जब सास-ससुर के जेहल के रोटी खाए के मिलल तब ओह लोग के बुझाइल कि पतोहि के दिहल दुख अपने माथ प दोगिना दुख बन के पड़ेला।\nअचके डेढ़ महीना बाद पमली के तबीयत खराब हो गइल। बारली उनुका के डाक्टर लगे ले गइली। डाक्टर जांच क के कहलन कि ऊ माई बने के बाड़ी । सुनते पमली के आंखि से गंगा – जमुना बहे लागल। बारली के त गोड़ तरे से जमीने सरकि गइल।\nदूनों जानी भर रास्ता लोर गिरावते कवलेज पहुंचली। कवलेज पहुंच बारली आपन लोर पोछि के कहली, ‘‘पमली, माधव से भेंट क लीह…।’’\nपढ़े में दूनों जानी के मन ना लागत रहे। क्लास खतम भइल त पमली माधव के हाथ पकड़ि के एकांत जगहा में ले गइली।\nमाधव हाथ छोड़ावते मुसुकइलन, ‘‘एहिजा हमरा जवरे पेयार का करबू ?’’\nपमली बिना कुछु कहले माधव के छाती से लागि के खूब रोवे लगली।\n‘‘काहे पमली, का भइल हा ? तू एतना रोअत काहे बाडू ?’’ माधव पमली के बार सुहरावते पूछलन।\n‘‘माधव, तू हमरा से बिआह क ल… ना त हम केहूं के मुंह ना देखाइब। आजु बारली के जवरे डाक्टर लगे गइल रहलीं। हम तोहार बाचा के माई बने के बानी।’’ पमली रोअते-रोवत बतवली।\n‘‘का तहरा बाचा होखे के बा ? ई तू का कहत बाड़ू ?’’ माधव करेंट मरला अइसन पमली के अपना से अलगा कइलन।\n‘‘हम साँच कहत बानीं। तू हमरा से बिआह क ल। ना त हम बदनाम हो जाइब…।’’\nमाधव आपन रंग बदलले, ‘‘हम ई झमेला में ना पड़ब।’’\n‘‘काहे ना पड़ब ? आखिर तू ही नू हमरा से पेयार कइले बाड़…।’’\n‘‘हं, हम पेयार कइले बानीं। बाकिर ई त हम नइखी नू जानत कि तू हमरा पीठ पीछे केकरा से मिलेलू ? हमार पीठो में आंख बा ?’’\nमाधव के ई बाति प पमली के देहि में आग लागि गइल। ऊ उनुका के कस के एगो चमेटा मरली, ‘‘तोहर पीठ पीछे हम दूसर-तीसर लइका से मिलीना ? तू ही नू कहले रहला हा कि एकर जवन नतीजा होई हम सम्हार लेब।’’\nचमेटा खाते माधव के होश बिगड़ि गइल। ऊ पमली के मुंह प रूपिया फेंकलन, ‘‘ले ई रूपिया आ चलि जो मेमिन लगे।’’\n‘‘एतना में तू हमरा के कीनत बाड़ कि हमार पेयार के ?’’ पमली भरले आंखि से पूछली।\n‘‘तोर नजाइज बाचा के मउवत कीनत बानीं।’’ माधव गरजलन।\n‘‘तू कइसन बाप बाड़ जवन आपन होखे वाला बाचा के मऊवत कीनत बाड़…?’’\n‘‘एकदम ना। ई बाचा हमार ना ह।’’ माधव आपन पल्ला झरलन। फेरू मुसुकियाते बोलले, ‘‘अगर हम तोरा जवरे पेयारे में कुछु कइले भी रहीं त तू काहे आगे बढ़ल रहिस ? ई मत समुझ कि तोर घरे के लोग तोरा कुंआरी माई बनला प खुश होके मिठाई बंटिहे। आजु-काल्हु के जादेतर लइकी पढ़ि – लिखि के अपना माई-बाबू के कवनो मेडल भा पुरस्कार त नइखी सन देत बाकिर उनुका के प्राइवेट नाना – नानी जरूर बना देत बाड़ी स।’’\n‘‘अगर हम कुंआर माई बनल बानीं त तू हूँ त कुंआर बाप बनल बाड़। का तोहर माई – बाबू उछिल-उछिल के पेड़ा बटिहें ? तूहूँ त हमरे लेखा अपनो बाबू – माई के प्राइवेट दादा – दादी बनवल हा।’’ पमली जोरदार जवाब दिहली।\nमाधव भूइंया ताके लगलन। फेरू ऊ आपन छाती प हाथ राखि के कहलन, ‘‘हमार कुंआर बाप बनल सभे केहू पचा जाई । बरदासो क लीही।’’ फेनु पमली के देने हाथ उठा के बोलले, ‘‘बाकिर तोर कुंआरी माई बनल छोट लइका से लेके बूढ़ा तक केहूं पचाई आ बरदास ना करी। एहिसे कहत बानीं कि ई बाचा गिरा दे। अपना प दाग लागल छोड़ा ले। ओइसे बादो में हम तोरा से पेयार करते रहब।’’\n‘‘वाह रे ! पूतवो मीठ आ भतरो मीठ। भर जिनिगी तू हमार ई सोना अइसन देहि से खेल आ हमरा से पाप करवाव। बहुते घटिया समुझ ले लहमरा के। माधव, हम हाथ जोरत बानीं। तू हमरा से बिआह क के ई आवे वाला बाचा के आपन नांव दे द।’’ पमली बहते लोर से हथजोरी कइली।\nमाधव कहलन कि ऊ ओइसन बदमास लइकी से बिआह ना करिहें। ओइसन लइकी के कवनो भरोसा नइखे। जब ऊ बिआहे के पहिले अपना के सउंपि देलस त बिआह भइला का बाद ओकर गारन्टी नइखे।\nपमली पूछली कि ऊ दूनों जना एक दोसरा से सच्चा पेयार कइले रहे। ऊ होतना कसम – वादा खइले रहले। ऊ सभ का रहे ?\n‘‘ऊ सभ तोरा के फंसावे के एगो चाल रहे।’’ माधव पान चबावत आगे कहलन, ‘‘जब हमनीं के लइका ओह लइकी से मजा ले लेबेनी जा तब ओकरा के दूध में पड़ल माछी अइसन निकालि के फेंक देबेनी जा। हमनी के लइका तू सभ लइकी से एक बेरा कह देबेनी जा कि हम तोहरा से पेयार करत बानीं त तोरा अइसन लइकी आपन सभ जमा-पूंजी दे देबेलू सन। अगर कवनो लइकी हमनी के पेयार के जाल में ना फंसेली सन त ऊ सभनी के दूसर उपाय कइल जाला।’’\n‘‘त तू हमरा से बिआह ना करब ?’’ पमली खिसिया के पूछली।\n‘‘एकदम ना। बाकिर फेनु कहत बानीं तू एहिजा बिना रासन के भासन मत द। घरे जाके सांति से सोचिह तब हम तोहरा के काल्हु आछा डाक्टरनी लगे ले चलब।’’ माधव घुमा-फिरा के उहे बात कहलन।\n‘‘आउर बाद में हमरा के बदनाम करिह इहे नूं ?’’\n‘‘बाति ना माने के इहे नतीजे होई।’’ कहि के माधव मुसुकात चलि गइले।\nपमली दुखी होके बारली लगे अइली जहाँ ऊ उनुकर राह देखत रही।\nबारली माधव के बारे में पूछली त पमली उनुका के गुलाब लगे ले गइली।\nबारली आपन लोर लुकावते पूछली, ‘‘माधव का कहले हा ?’’\nएतना सुनि के पमली बिलिख – बिलिख के रोवे लगली।\nबारली समुझ गइली आ खीस में एगो कस के चमेटा पमली के गाल प दिहली, ‘‘तोहार जवानी एतना हिलकोरा मारत रहे कि तू जाके माधव जवरे पेयार में सभ कुछ क देलू। हमहूं त जवान बानीं, फिरू ? पमली, ई तू का कदेलू …।’’ बारली रोवे लगली।\n‘‘माई, त हम बने के बानीं, फेरू तू काहे रोवत बाड़ू ?’’\n‘‘तोहार बदनामी के चलते। तहार बदनामी हमरा से देखल सुनल नाजाई। तहार बदनामी के छिंटा हमनी सभ प पड़ी। बाकिर माधव का कहले हा ?’’\n‘‘ऊ बाचा गिरावे के कहलन हा। ऊ बिआह करे से साफ मना क देलन। सभ दोस हमरे के देत बाड़े।’’\n‘‘हम तहरा के पेयार ना करे के चेतवले रहीं बाकिर तू…।’’\n‘‘तहार नीमन बात ना माने के इहे नतीजा भइल कि आजु हम बिना बियाहल कुंआरी माई बनि गइलीं।’’ पमली खूब रोअत रही।\nबारली उनुकर लोर पोंछि के पूछली कि अब ऊ का करिहें ? ऊ जहर खाये के कहली।\nबारली, पमली के हाथ आपन हाथ में लेके समुझवली, ‘‘तू मरि जइबू त तहरा बिना हम आ सँवरी कइसे जीयब जा ? बताव। तू सोच। जहर खाके मरल आसान बा बाकिर मर के जीयल बहुत मोसकिल बा। मान ल तू जहर खइलू आ भाग्य से बचि जइबू त केकरा – केकरा से आपन मरल के कहानी सुनइबू ? का सभनी से इहे कहत चलबू कि हम कुंवारी माई बनल रही एहिसे मरे के सोचले रहीं। तू त मरबे करबू बाकिर अपना जवरे ई नन्हीं चुकी जीवो के मुआ देबू।’’\n‘‘तब हम का करीं ? सोचते – सोचते पागल हो गइल बानीं। कुछु नइखे बुझात।’’ पमली सिसिकत रही।\n‘‘देख पमली, अभी तू घरे जा। काल्हु हम माधव के ऊँच – नीच समुझाइब। सँवरियो से ई बात कहे के पड़ी।’’\n‘‘माधव तहार बात मनिहें ? सँवरियो खूब खिसि अइहें हमरा प।’’पमली डेराइल रही।\n‘‘अब तहरा सभे केहू के खीस बरदास करहीं के पड़ी ।’’ बारली बोलली । फेनु ऊ पमली के हाथ आपन कपार प राखि के आपन किरिया खिअवलीं कि ऊ कुछु आपन नुकसान ना करिहें। काहे से कि एह ममिला में लइकी खुदे गरदन में फांसी लगा के मरि जाली सन।\nमजबूरी में पड़ि के पमली, बारली के किरिया खइली। फेनु दूनों जानी अपना – अपना घरे चलि गइली।\nराति में बारली पमली के एह मोसिबत से निकाले खातिर उपाय सोचत रही।\nपमली आपन बिछवना प दूनों ठेहुना छाती से सटा के बइठल रही आ आपन गलती इयाद क के मने – मने खूब रोअत रही – ‘ई हम का करि देनीं ? जब ई बात सभे केहूं के मालूम होई त हम कतने बदनाम होखब। केहूं के मुंह देखावे के ना रहब। हमार माथ प बदनामी के टीका लागि गइल।\nमाधव हमरा के पेयार में हइसे धोखा दीहें, हम कबो सोचले ना रहलीं। हमरा जवरे हमार माई – बाबुजिओ के खूब बदनामी होई । होमियोपैथिक के जानल–मानल बड़का डाक्टर बचन जी के बेटी होके हम एतना खराब काम करि देनी।\nबाबूजी के बदनामी हम कइसे सहब…। अब हमरा मरले में भलाई बा।’ सोचते – सोचते लगली पमली कांपे आ मरे के फैसला करि लेली।\nऊ आपन दू – तीन गो ओढ़नी एक दोसरा में बान्हि के छत पंखा से लटका देली। जइसही ऊ आपन मूड़ी मे ओढ़नी बान्हे लगली त उनुका बारली के खाइल किरिया इयाद परी गइल – ‘अगर हम मरि जाइब त ऊ किरिया बारली के पड़ी जाई। ना – ना हम ना मरब।’ पमली मूड़ी में से ओढ़नी निकालि के खूबे रोये लगली। बारली के किरिया उनुका के बचा देलस।\nपमली के आठ बरिस के छोटकी बहिन सुगनी उनुका के खाये के लियावे अइली। ऊ झूठो के कहि देली कि ऊ खा लेले बाड़ी। एह हाल में उनुका खाइल सोहात रहे। भर रात ऊ डँहकि – डँहकि के रोवते रहि गइली।\nदोसरा दिन बारली माधव से बात करल चहली बाकिर ऊ उनुकर कवनो बात ना सुनल चाहत रहन। कहले, ‘‘होइसन गिरल लइकी से हम कबो बिआह ना करब। जवन कहे के रहे हम पमली से कहि देले बानीं । बाचा गिरावे के उनुका लगे पइसा नइखे त हम दे देत बानीं बाकिर हम ई झंझट में ना पड़ब।’’\n‘‘पमली गिरल बाड़ी त का तू नइख गिरल ? पेयार करे में झंझट ना रहे ? ओह घरी पमली तहार जान से पेयारिये रही।’’ बारली खीस में खउलत रही।\n‘‘हमनी के लइका सभ लइकी के दू रूपे खिली पान समुझेनी जा। जब तकले पान स्वाद देबेला, ओंठ लाल करेला तब तक ओकरा के चबावेनी जा आ जब ओकर स्वाद खतम हो जाला त सड़क प उगिल देबेनीं जा।’’\n‘‘बाह रे ! तू पमली के दू रूपे खिली पान समुझ लेल। जब तकले तू उनुकर देहि से खेलल त बड़ा नीमन आ अब ऊ कुंआरी माई बने के बाड़ी त तू उनुका के धोखा देके भागत बाड़ कि सभ केहूं उनुका प थूकी। माधव, तू हइसे पमली के जिनिगी बरबाद मत कर। उनुका से बिआह क ल।’’ कहते – कहते बारली रो पड़ली।\n‘‘हम हजार बार कहनीं कि हम पमली से बिआह ना करब, ना करब, ना करब।’’ माधव गरजलन।\nबारली आपन लोर पोंछि के माधव से एगो तीत बाति कहली कि अगर अइसने काम पमली के भाई उनुकर बहिन जवरे कइले रहतन त उनुका कइसन लागित ?\nलहरि गइले माधव, ‘‘खबरदार ! जवन तू हमार बहिन के बारे में अइसन कहलू त। तहार जबान घिंचि देब। पमली के भाई होखित आ चाहे दोसर लइका हम ओकर खून पी जइती।’’\nबारली इहे सुनल चाहत रही। कहली, ‘‘त ठीक बा। पमली के भाई तहार खून पीहें आ तू उनुकर। काहे से कि पमली के भाई आपन राखी के फरज निभइहन नू।’’\n‘‘अरे जा ना, का बिना पइसा के भासन देले बाड़ू। कम बोलबू त तहरा दवाई लेखा फायदा करी। तहरा आ पमली के चुरूआ भ पानी में डूबि के मर जाइल चाहत रहे।’’ माधव मुसुका के बोलले।\n‘‘आ तहरा एके बून पानी में मरल चाहत बा। एगो सीधा – साधा लइकी के आपन पेयार के जाल में फांसि के ओकरा के बिन बियाहल कुंआरी माई बना देल। का इहे पेयार ह ?’’\n‘‘हँ इहे पेयार ह। आ ऊ लइका महान बुड़बक होलेसन जवन आपन पेयार खातिर सभ कुछ छोड़ि के लइकी के साथ निभावे लसन।’’ माधव ठठाके हंसले।\n‘‘उहे सभ असली पेयार करे वाला होल सन। आजु तू पमली के हाथ थाम लेब त तूहूं महान हो जइब।’’ बारली कहली।\n‘‘हमरा महान आ अमर नइखे बने के।’’\nबारली जब सभ बाति कहि के थाक गइली त आपन दूनों हाथ जोरि के कहली, ‘‘माधव, हम तहरा आगे हाथ जोरत बानीं…।’’ फेनु उनुकर गोड़ पकड़ली, ‘‘हम तहार गोड़ पड़त बानीं तू पमली से बिआह क ल। हमार सखी के जिनिगी बचा ल…।’’ कहि के ऊ खूब रोये लगली।\nउनुकर लोर से माधव के जूता – मोजा भींजि गइल। तबो माधव के बारली प मोह ना आइल आ ऊ उनुका के ठेलि के हंसते चलि गइलन।\nपमली, बारली के खोजते ओहिजा अइली। उनुका के रोवते देखि के बूझ गइली। उठवली उनुका के।\nबारली ओढ़नी से आंखि पोंछते उनुका के गुलाब भीरी जाये के कहली आ खुदे सँवरी लगे चलि गइली।\nबारली सिसिकते सभ बाति सँवरी से बतवली।\n‘‘का पमली के बाचा होखे के बा ?’’ सँवरी के करेजा प जोर से धक्का लागल, “ऊ कहवां बाड़ी ?’’\n‘‘चलऽ।’’ सँवरी, बारली के जवरे चलि गइली।\nऊ खूब हाली-हाली चलत रही त बारली उनुका के टोकली, ‘‘सँवरी, तनी गते – गते चलऽ। कमजोर बाड़ू।’’\n‘‘भाड़ में जाए हमार कमजोरी। पमली के जवरे अइसन हो गइल…।” सँवरी के लोर बहे लागल। उनुका के देखि के पमली रोये लगली।\nउहो रोये लगली, ‘‘ई तू का करि देलू, पमली ? आजु हमरा तहरा प बहुते खीस बरल बा।’’\n‘‘त तूहूं हमरा के एक चमेटा मारि द जइसे काल्हु बारली मरले रही।’’\n‘‘हमरा एक चमेटा मरला से तहार ई कलंक मेट जाइत त हम तहरा के दस चमेटा मरती। तू माधव के घर के पता जानत बाड़ू ?’’ सँवरी पूछली।\nबारली बोलली, ‘‘माधव के घर के पता जानिये के का होई ? ओकर माई – बाबू कहिहें जा कि पमली उनुकर लइका के बदनाम करत बाड़ी। अभी ई बात हमनी तीनों के बीच में बा अगर ई बात सभ केहू जानि जाई त पमली के जिअल दुस्वार हो जाई। सँवरी, अब तू बताव का करे के ?’’\nसँवरी बाचा खतम करे के कहली।\nपमली छछनि गइली। उनुका दिल में ममता जागि गइल, ‘‘हम ई बाचा ना गिराइबि। भगवान जी त हमरा के माई बने के आसिरबाद देले बानी। एकरा प हम डाक्टर के कंइची ना चलाइब। आजु कतने मेहरारू माई बने खातिर मंदिर – महजीद के नाक रगड़त बाड़ी स बाकिर नइखी सन बनत आजब हम माई बने जा रहल बानीं त सँवरी तू कहत बाड़ू कि हम एकरा के गिरवा दीहीं। ना… ना… ना हम अइसन पाप कबो ना करब।’’\n‘‘ठीक बा कि तू माई बने के बाड़ू बाकिर एगो नजाइज बाचा के। हमहूं माई बने के बानीं बाकिर हमार बाचा जाइज कहाई। तू बिआह के पहिलहीं माई बने के बाडू आ हम बिआह के बाद। अभियो माधव आके तोहार मांगि में खाली एक चुटकी सेनुर डालि देस त ई बाचा जाइज हो जाई । एहिजा खाली एक चुटकी सेनुरे के खेल बा।’’ सँवरी कहली।\n‘‘त ठीक बा हमही अपने से सेनुर लगा लेत बानीं…।’’ पमली के बाति प सँवरी झट से कहली, ‘‘समाज ई ना मानी। एहिजा हर लइकी – लइका से ओकर बाप के नांव पूछल जाला। बाप के नांव से ओकरा के जानल–पहिचानल जाला। हमार बात मान आ चुपचाप चल अस्पताल।’’\nपमली रोअते ना कहली।\n‘‘पमली, तू जवन गलती करे के रहे ऊ क दिहलू बाकिर तहरा प लागल ई दाग अभियो से मेटि जाई। तहार जिनिगी बरबाद ना होई। ई पाप खतम कर द। फेरू से तू साफ हो जइबू आ केहूं जनबो ना करी। हमनीं तीनों के बीचे ई सभ गलि-पचि जाई। अब घरे चलल जाओ। ई बात ढ़ेर बतिअवला के काम नइखे ना त केहू सुनि लीही।’’\nसँवरी के कहल ई बात सचो हो गइल। पमली के बगल में रहे वाली बतकुचनी चाची सभ बाति सुनि लिहली। अब भला उनुका पेट में एतना मजिगर बात कहवां से पचे। भले ऊ आठ छीपा भात पचालेस। ई सभ कहे सुने में त मेहरारू लोग आउरी आगे रहेली।\nऊ गइली पमली के पोल खोले।\nऊ सीधे पमली के माई भिरी गइली, ‘‘कारे सुगनी के माई, तोर बड़की बेटिया कवना के बीया – बाल अपना पेट में रखले बिया ?’’\n‘‘बतकुचनी चाची, तू जबान सम्हार के बात कर। पेट बिगाड़े मूढ़ी आ घर बिगाड़े तहरे लेखा बूढ़ी। चलत बाड़ू हमार बेटी के लगानी लगावत।’’ पमली के माई नागिन लेखा फुंफकरली।\nतबहीं पमली आ गइली। उनुका के देखि के बतकुचनी गरजली, ‘‘पूछ आपन बेटी से। छउड़ी के छहतरी कांखि तरे जतले कस्तरी आ जाये के बाजार त चलि गइले कचहरी। पूछ एकरा से ई कवलेज जाये के बहाना आपन कवन यार से मिले जात रहे ? हमार जबान ना आपन बेटी सम्हार ?’’\n‘‘हं रे पमली, ई का कहत बाड़ी ? कह दे कि ई सभ झूठ ह।’’ माई कांपते करेजा से पमली के झोरते पूछली।\n‘‘ना माई सच ह…।’’ लोर गिरे लागल पमली के।\nसुनते माई के करेजा दू टूका हो गइल आ बतकुचनी चाची चलली भर टोला महल्ला में पमली के पेयार मे आउर नीमक – मिरचाई लगा के बखान करे।\nऊ जेकरा से बोलतो ना रही ओकरो से पमली के खिसा कहली।\nपमली के माई पहिले खूब रोअली। फेनु झाड़ू से लगली पमली के कपार प से पेयार के भूत उतारे, ‘‘खाकी, बहरवनी, कुंअर ठेली, ई का करि देलिस ? जीयते हमरा के मुआ देले… हमार मुंह प करिया पोत देलिस…। हमार सभ कुल खानदान प बट्टा लगा देले…।’’\nतबहीं पमली के बाबूजी आ मूरती भइया अइलन। पमली के मारते देखि के बाबूजी, माई के डंटले कि ऊ सेयान लइकी के हेतना काहे मारत बाड़ी ?\nमाई आंखि में सातों समुन्दर लेले हांफते बोलली, ‘‘पूछीं आपन बेटी से का जाने कवना का साथे मुंह करिया क के आइल बिया आ ओकर चिन्हानी रखले बिया अपना कोखि में…।’’\nबाबूजी के सुनि के धड़का लागि गइल। हाथ में से सभ सामान छूटि के नीचे गिरि गइल। मूरती के कठेया मारि देलस। बाबूजी के नीचे ना जमीन रहे आ ना ऊपर आसमान। ऊ त एगो लहरल आगि में खाड़ रहन जहां देहि ना जरि के लह-लह मन जरत रहे। उहो पमली के खूब मुअनी के मार मरलन। मूरती के त अपने खून गरम रहे उहो उनुका के बढ़िया से धुन देलन रूई लेखा।\nपमली रोअसु आ कहसु, ‘‘बाबूजी, अब मत मार s…। भइया, मत मारअब…। गलती हो गइल…।’’\nएगो कोना में पमली के दस बरिस के भाई दासू आ सुगनी चुपचाप खाड़ रहन जा। अगर उहो लोग पमली से बड़ रहित त दूनों जना आपन बड़ होखे के नमूना पमली के देखा देतन जा। छोट रहले जा एहिसे दिदिया के पिटात देखि के रोवत रहन लोग।\nसगरो ई बात आगि जइसन लहरि गइल आ बूनी जइसन बरसि गइल कि पमली बिना बिआहल कुंआरी माई बने के बिया। जेकरा पास बस एक चुटकी सेनुर ना रहे।\nदोसरा दिन पमली के माई तरकारी कीने गइली। तरकारी कीनत दू – चारि गो मेहरारू उनुका के देखि के कहली, ‘‘कारे डकटरवा बो, तोर बड़की छऊड़ी बिना बियाहे के मतारी बने के बिया ? हमनी के बेटी अइसे कइले रहित त ओकरा के घाठी देके मुआ देती जा। तू हमनी सभनी के खोज – खबर राखत रहिस आ तोर बेटी भीतरे – भीतरे पुआ पका देलस ओकरा के ना देखले ? तू सभनी परिवार के जहर खा के मरि जाये के चाहीं। बिना कन्यादाने कइले तू नानी बने के बाड़े नू रे…।’’ ऊ लोगिन खूबे हंसे लागल।\nमाई बजारे में झोरा फेंकि के रोअते भगली घरे।\nबाबूजी लगे एगो अदमी दवाई लेबे आइल। कहल, ‘‘का हो डाक्टर साहेब, ई हम का सुनत बानीं। तहार बेटिया…. तोहार इजति माटिये में मिलि गइल। राम…. राम। छी…. छी…..।’’ बाबूजी आपन इजति के हइसे निलाम होत देखि के डिसपेंसरी छोड़ि के पनपनइले घरे अइले आ मेहरारू के खूबे खीस में बोले लगलन, ‘‘तोर बेटी के करतूत से हमार मूड़ी कतने नीचे होत बा। जतना लोग हमरा के परनाम डाक्टर साहबे कहत रहलन आजु ऊ सभ हमरा के देखि – देखि के थूकत बाड़े स।’’\n‘‘राउरे मूड़ी नीचे होत बा कि हमरो होत बा। राह चलल मोसकिल भइल बा। हम कहत रहलीं कि जइसे सँवरी के मैट्रिक कइला का बाद बिआह हो गइल…. ओइस ही रउवो पमली के बिआह क दीहीं बाकिर रउवा त बेटी के कवलेज में पढ़ावे के तास जागल रहे। ऊ कवलेज जाके का कइलस ढीढ़ फुलवा के त आइल….।’’ माई रो-रो के कहत रही।\n‘‘हम दिन भर लोग के दवाई करत रहलीं। तू घर में खाली खाये पकावे में रहि गइले ? ई ना देखले ऊ कहवां आवत-जात बिया ? ई पमलिया का बारलियो से सुन्नर बिया ? बाकिर ई हरमिनिया का कइलस ?’’ बाबूजी चिचिआत रहन।\n‘‘जाके ऊ लइका के खोजीं…..।’’ माई बोलली त बाबूजी आउर खिसिया गइलन, ‘‘हम ऊ लइका के खोजे जाईं ? जो तू जो…।’’ कहि के बाबूजी आपन सभ खीस माई प उतार देलन। बीच – बचाव पमली कइली उनुको दू-चारि हाथ लागल। बाबूजी मेहरारू के चपल – जूता से मारि – पीटिके डिसपेंसरी चलि गइलन।\nमाई छाती फाड़ि-फाड़ि के खूब रोये लगली। पमली रोअते – रोअत सूति गइली।\nमाई से बेटी के अइसन बदमासी काम आ मरद के पिटाई बरदास ना भइल। ऊ मने-मने एगो भयानक फैसला करि के चुहानी घर में जाके केवाड़ी बंद क देली। फेनु आपन देहि प किरासन तेल उझिलली आ सलाई जरा के चुपचाप जरे लगली।\nघर में ओह घरी केहूँ ना रहे जवन उनुका के बचावे। जब सूतल पमली के नाकि में कुछु जरे के महक गइल त ऊ हड़बड़ा के उठली। देखली की पूरा घर धुआं से भरल बा। जब ऊ चुहानी घर में खिड़की से झंकली त माई लह – लह लहरत रही। पमली खूब चिचिआये लगली आ दउड़ के बहरी से दू – चारि गो आदमी के बोलवली। हाली – हाली केवाड़ी तूरि के सभ केहूं जरत माई प पानी फेंकि के उनुका के बहरी निकललस। ऊ पूरा जरि गइल रही बाकिर उनुकर तनी-तनी सांस चलत रहे। एगो आदमी बाबूजी के लिआ के अइलन आ हाला हाली कोइला अइसन करिया दरद से तड़पत माई के अस्पताल पहुंचावल गइल। अस्पताल में पुलिसो पहुंची गइल।\nमाई इसरे से पुलिस के बेयान देली कि ऊ अपने से खीस में जरली हा। डाक्टर – नरस नाजुक हालत में पहुंचल माई के मलहम-पट्टी करते रहले कि ऊ दम तोड़ि देली। बाबूजी के करेजा सीसा अइसन टूटि गइल। ऊ छटपटा-छटपटा के रोअते माई के लास घरे लेके अइले।\nई बाति के पूरा हाला मचि गइल। जे – जे सुनल सभे दउरल। सँवरी – बारली भी दउरली ।\nबाबूजी गस्ती के मारे बेरि – बेरि गिरि जात रहन। रोअल – पिटलके आवाज से घर भरि गइल रहे। घर में अभी तकले धुआं भरल रहे जेकरा से सभे केहूं खांसत रहे।\nबाबूजी जब चेतले त जरल मेहरारू के पकड़ि के छछनि-छछनि के रोये लगलन। एक प एक उनुकर नजर रोअत पमली प गइल। ऊ पमली लगे अइलन आ उनुकर दूनों गालि प तड़ाक – तड़ाक मारे लगले, ‘‘एकरे चलते हमारा मेहरारू मरि गइल…। ऐ सुगनी के माई, तू काहे के जरि के मरले हा, ई बदमसिनिया के जरा देतिस….।’’\nदू गो आदमी बाबूजी के पमली लगे से हटइलन। तबहीं मूरती आके पमली के झोंटा पकड़ि के मारे लगले, ‘‘अरे, सुअरी, तोरे बदमासी के चलते आजु हमार माई मरि गइल।’’\nओहे घरी सँवरी – बारली घर में घुसली जा। पमली के मारते देखि के झटसे सँवरी मूरती के हाथ पकड़ि लिहली, ‘‘ई का करत बाड़ मूरती भइया, सेयान बहिन के मारत बाड़।’’\n‘‘ई हमार बहिन एकदम ना हिय। जवन लइकी के आपन बाप – माई के इजति के खेयाल ना होखे, ऊ लइकी ? हमार खाली सुगनी बहिन बिया। बारली, तू हूं त कवलेज में पढ़े लिस बाकिर ई कुकुरी का कइलस ?’’ नीचे हाथ करि के कहले मूरती।\n‘‘भइया, तू माधव के खोजे ना गइल हा ?’’ बारली पूछली।\n‘‘हम काहे के ओकरा के खोजे आ चाहे ओकरा से कुछु पूछे जाईं। ई खुदे नू ओकरा लगे गइल रहे। एकरा जब इहे करे के रहे त हमनी से कहित कि हमार बिआह करा द लोग। एकरा बिना लावा मेरवले हम मामा बने के बानीं, ई कतना दुख के बात बा। हमनी केहूं के ई मुंह देखावे के ना छोड़लस। अरे सुअरी, अब तू कबो हमरा के राखी मत बन्हिहें। जइसे माई मरि गइलजो अइसे तू हूं मरि जो।’’ मूरती पमली के मरलन एक मुक्का।\n‘‘ठीक बा, हमरे चलते नू माई मरल हिया। अब हमहूं मरि जात बानीं।’’ कहि के पमली किरासन तेल के डिबा उठा लेली। दउड़ के सँवरी डिबा छिनली आ बारली सलाई।\n‘‘एगो त तू मरबू आ ऊपरे से अपना पेट में के ई बाचा मिटइबू।’’ सँवरी पमली के हाथ पकड़ि के डंटली।\nदासू आ सुगनी रोअते ओहिजा अइले। पमली के पेट प हाथ राखि के कहलन जा, ‘‘दिदिया, जइसे माई मरि गइल ओइसे तू मत मर। हमनीं के दूनों केहूं तोर बबुआ जवरे खेलब जा। कब होई तोर नयका बबुआ ?’’\nपमली भाई – बहिन के पकड़ि के खूब रोये लगली।\nजवन बबुआ के आवे के दुःख में उनुकर नानी अभी – अभी जरि के मरली हा आ दोसरका बारी पमली के रहे। नयका बबुआ के एह धरती प आवे में अभी कतने महीना बाकी रहे आ दासू – सुगनी उनुका जवरे खेले के असरा लगवले रहन जा। बाकिर ऊ जाइज का साथे खेलतन जा कि नजाइज का साथे ? जेकरा सारा दुनिया नजाइज कहत रहे।\nपमली माई के भिरी आके रोअल चहली त बाबूजी गरजलन, ‘‘खबरदार ! जवन तू आपन गंदा हाथ से हमार मेहरारू के छुअले त तोर हाथ काटि देब….।’’\nपमली, सँवरी के पकड़ि के आपन माई के मुअला के सभ लोर गिरा देली। सँवरी – बारली के भी लोर गिरे लागल।\nमाई अपने से जरल रही बाकिर उनुका के फेरू सास्तर विधि से जराके आग, पानी, हवा, जमीन आ आसमान में मिलावल गइल।\nपमली के देखते बाबूजी – भइया के खून खउल जात रहे। जब तकले ऊ लोग घर में रहस पमली लुकाइल रहत रही आ जब दूनों जना बहरी चलि जास त ऊ हाली-हाली घर के सभ काम – धान्हा करि के फेनु लुका जात रही।\nएक सांझि के पमली सूखल कपड़ा लियावे छत प गइली। ओह घरी अगल – बगल के मेहरारू आपन-आपन छते प रही जा। उनुका के देखि के ऊ सभ उनुकर बकर-बकर मुंह लगली जा ताके। हंसते एक – दू गो गाभियो मरली, ‘‘देख रे फलनवाबो, नाजाइज बाचा के पयेदा करेवाली नाजाइज मतारी छत प आइल बिया। एकर चाल-रहन से अखरेरे एकर मतारी मरि गइल।’’\nऊ लोग पमली के एह से देखत रहे कि कहीं उनुकर गोल मुंह प नाजाइज के मोहर आ कुंआरी माई के ठप्पा त नइखे लागल। उनुका प नाजाइज के लेबुल त नइखे सटल। हमनी के दू गो आँख बा ओकर तीन–चारि गो होई। हमनी के दाल-भात खानी जा ऊ धूर खात होई। हमरा ओकरा बीच कवनों त फरक होई ? कवनों त सबूत मिली, जेकरा से ई पता चली कि ऊ कुंआरी भा बिन बिआहल माई बने के बिया।\nपमली के भिरी ओह घरी एके चीज ना रहे लेबुल, साइन बोर्ड ! जवन छत प खाड़ सभ मेहरारू के मांगि में सजल रहे। जाइज होखे के प्रमाण पत्र ! एक चुटकी सेनुर ! जवन पमली डाक्टर के बेटी होके आपन दउलत से ना कीन सकली। चुटकी भ सेनुर के कीमत केतना होला आजु उनुका बुझा गइल रहे।\nऊ छत प चुक्का-मुक्का बइठि के सभ कपड़ा उतरली आ ओइसही बइठले – बइठले नीचे आ गइली। कपड़ा फेंकि के रोये लगली डहकि – डहकि के।\nसंजोग से ओही घरी सँवरी-बारली उनुकर लोर आ गइली जा पोंछे।\nपमली रोअते कहली कि सभे केहूं उनुका के देखि के नीक – जबुन सुनावत बा। ऊ बदनांव हो गइल बाड़ी। एहिसे उहो दूनों जानी उनुका लगे मत आवस जा।\n‘‘त का हमनी के तहरा के असहीं छोड़ि दीही जा ?’’ बारली उनुकर लोर पोंछते कहली।\n‘‘हं, छोड़ि द लोग।’’\n‘‘हमनी के तीनों केहूं सचा सखी बानी जा। एक – दोसरा के हर सुख – दुःख में साथे रहे के किरिया खइले बानीं जा। मरला का बादो हमनी तीनों का साथ ना छूटी।’’ संवरी, पमली के दूनों हाथ पकड़ि के बोलली।\n‘‘पमली, हमनी के सखियारो तहरा से बा ना कि तहार धन – दउलत आ ई तीन ताला घर से । इहां तक कि तहार देहि प जवन ई महंगा समीज – सलवार बा ओकरो से नइखे। खाली तहरा से मन मिला के सखियारो बा।’’ बोलली बारली।\nसँवरी कहली कि ऊ आ बारली पमली खातिर सरग छोड़ि दीहें जा बाकिर नरक ना।\nपमली पूछली – ‘‘काहे ?’’\nसँवरी पमली के आंखि में आंखि डालि के बोलली, ‘‘अगर हमनी के सरग मिलि जाई आ तोहरा नरक त हमनी के सरग के सुख छोड़ि के तहरा लगे नरक में आ जाइब जा बाकिर अगर तहरा सरग मिलि जाए आ हमनी के नरक त हमनी के नरक छोड़ि के तहरा लगे ना आइब जा। जानि जाइब जा कि हमनी के करम के अनुसार से नरक मिलल बा।’’\n‘‘त का हम तू लोग बेगर सरग में रहि जाइब ? हमनीं के सरग चाहे नरक में जहवां रहब जा एके जवरे रहब जा। सँवरी, बारली तू दूनों जानी कतने आछा बाड़ू जा।’’ कहि के पमली दूनों जानी के अंकवारी में भरि लेली।\nसँवरी पमली से बाचा गिरावे के पूछली।\n‘‘इहे हं – ना के फेर में त हम पड़ल बानी।’’ कहते पमली अलगे भइली।\nफेनु बारली से कहली, ‘‘बारली, तू हमरा लेखा कवनो अइसन – ओइसन काम जन करिह ना त हमनीं तीनों केहूं के जिनिगी में गरहन लागि जाई।’’\n‘‘हं बारली, पमली ठीक कहत बाड़ी। तू केकरो पेयार में मत पड़िह।’’ सँवरी बारली के लेके चिंता में पड़ि गइली।\n‘‘सँवरी, पमली, हम कबो पेयार में ना पड़ब। बिस्वास कर। बस, हमरा पुलिस अफसर बने द तब देख हम तू लोग के कइसे नेयाय दिवाइब। पमली, तू जलदी से आपन कवनो फैसला कर।’’ कहि के बारली अपना घरे चलि गइली।\nबाद में सँवरियो अपना घरे चलि गइली।\nदू-चार दिन के बाद बारली, पमली से भेंट करे के जात रही त उनुकर माई उनुका के जाये से मना कइली – ‘‘देख रे बारली, तू ऊ दूनों बदमासिन सँवरी आ पमली से मिले मत जो। एगो के मरदे छोड़ि देलस आ दूसर की के बचे होखे के बा। ओकर खेलकट से ओकर मतारी जरि गइल। हम ओइसन लइकी से बोलतीं ना।’’\n‘‘हम तहरा लेखा आ दोसरा लइकी लेखा नइखीं जवन आपन सखी के सुख में साथ निभावे आ दुख पड़ला प भागि जाए। हम हर हाल में आपन दूनों सखी के साथ देब। सभ केहूं पमलिये के दोस देत बा केहूं माधव के ‘कुंआर बाप’ कहते नइखे। आखिर का वोजह बा ? ऊ लइका ह एहीसे ?’’ बारली जबान लड़वली।\n‘‘चुप, एकदम चुप रह।’’ माई गरजली।\nई सभ बाति बारली के फुआ लता सुनत रही। ऊ दू लोग के बतकही में का बोलसु ?\nबारली उनुका से कहली, ‘‘फुआ, सुनत बाड़ू माई का कहत बाड़ी ?’’\n‘‘भउजी, का तूहूं गंवारिन लेखा बोलत बाड़ू। ई पमली से मिले जात बिया त एकरा के जाये द। जो बारली, बाकिर जलदिये अइहें।’’ लता के बात सुनि के बारली झट से चलि गइली।\n‘‘लता, तू एकदम से बारली के बहका के रखले बाड़ू। फुआ – भतीजी के दिमागे एक बा। तू त बिआह करत नइखू आ बारली के खाली पढ़े के बहकावेलू। सुनल s, तू बिआह कर चाहे ना बाकिर हम बारली के बिआह क देब ना त इहो कवनो के पेयार में पड़ि जाई।’’ माई खीस में कहत रही।\n‘‘भउजी, चरगोड़वा बन्हाला दुगोड़वा ना। कब तकले तू बारली के रोकबू ? तू ओकर बिआह क के ओकर सपना तूरबू ? ऊ पढ़े में कतना तेज बिया। तहरा अपने बेटी प बिस्वास नइखे ? बारली कबो कवनो लइका से पेयार ना करी, ई हम कहत बानीं । हम नोकरी लगला का बादे बिआह करब। सँवरी लेखा हमरो मरद हमरा के छोड़ि दीही त का तू हमरा के जिनिगी भर रखबू ?’’ लता चट से जवाब दिहली।\nमाई कहली – ‘‘कतनो पढ़ला का बाद आखिर चुल्हवें फूंके के पड़ेला ।’’\n‘‘अब गैस प खाये बनत बा, भउजी।’’ लता हंसि के कहली।\n‘‘तू त हमार सभ बात मजाके में उड़ा देबेलू।’’\n‘‘त हम तहरा से लड़ीं ? फेरू हमरा के भोरे – भोरे बना के खिआई के ?’’ लता के बाति प माई झनकि के चलि गइली।\nएक घंटा हो गइल रहे बारली ना आइल रही। माई लता प खिसिआत रही।\n‘‘अरे, ऊ आ जाई….।’’ लता के कहते – कहते में बारली आ गइली।\nउनुका के देखि के ऊ कहली, ‘‘ल भउजी, तहार एकलउती बेटी आ गइल। ई बाड़ा ढ़ेर दिन जीही। नांव लेते-लेते आ गइल।’’\n‘‘अब कबो पमली लगे जइहे मत।’’ माई बारली के चेता के चलि गइली।\nबारली लता के धन्यवाद कहली। लता पमली के पूछली समाचार।\nबारली बतवली कि पमली खाली रोअत रहत बाड़ी। माधव कहूं भागि गइल। फेनु ऊ पूछली कि सभे केहूं पमली के ही काहे दोष देत बा ? का सभ लइकी पेयार में माई बनि जालीसन ?\n‘‘देख, बारली, हमनी के ई समाज पुरुष परधान बा। एहिजा कवनो दोष लइकी आ अवरते प लागेला। लइका आ पुरुष साफ बचि जा लनसन। सभ पेयारपमली लेखा ही ना होला। केहू – केहू के पेयार सचो होला। जब लइका-लइकी पेयार करेला तब ऊ एक दोसरा के पेयार में आन्हर हो जाला। जइसे सूरज के रोशनी में अन्हारा डूबि जाला ओइसे परेमी – परेमिका एक दोसरा के पेयार में डूबि जाला। ऊ लोग के सागरो के गहिरा कमे लागेला। आ जब ऊ लोग सच के भूइंया प अइहें त कहिहें कि हमनी के गलती क देनीं जा। जवन साचा परेमी होलन आपन परेमिका के जान से बढ़ि के पेयार करेलन ऊ आपन गलती मानि के परेमिका से बिआह क के उनुकर जिनिगी खुसी से भरि देबेलन। बाकिर जवन लइका झूठा पेयार करेला ऊ सभ दोस लइकिये के देबेला जइसे माधव पमली के देलस।\nपेयार दू तरह के होला। सांचा पेयार आ झूठा पेयार। सांचा पेयार जहवां मन के गहिरा से होला उहे झूठा पेयार तन के पावे खातिर होला। सांचा पेयार निस्वारथ होला । ओकरा में तेयाग रहेला । परेमी – परेमिका एक – दोसरा खातिर समरपित रहेला। बाकिर झूठा पेयार में काम आउर वासना छिपल रहेला। एहमें स्वारथ रहेला। आजु-काल्हु के पेयार एक रात बितावल हो गइल बा। असली परेम त किरिसना आ राधा कइले रहले। ई दूनों जना के मन के तार एक दोसरा से जुड़ल रहे। इहे दूनों जना सांचा पेयार करे के उदाहरन देले रहले जा। बाकिर आजु पेयार, पेयार ना होके तन के आगि बुतावे खातिर एगो राह बनि गइल बा, जवन काम आउर वासना में लेपेटाइलबा।’’ लता बतवली।\nमूड़ी डोलावते पूछली बारली, ‘‘फुआ, कहीं तू हूँ त कवनो लइका से…?’’\n‘‘भाक पागल, जरूरी बा जे पेयार करेला उहे ई सभ जानी, दोसर केहूं नइखे जान सकत ? तू ना फिलिम देखेलिस आ ना पतरीका पढ़ेलिस। एहीसे तू कुछु नइखिस जानत।’’ बारली के माथा ठोंकली लता।\n‘‘आछे फुआ, तू दहेज के पक्ष में बाड़ू कि विपक्ष में ?’’ बारली पूछली।\n‘‘हम त सुरूये से दहेज के विरोध करिला। ओइसे भी हम बिआह उहे लइका से करब जवन दहेज के खिलाफ होखे। उनुका दिल में पइसा ना मेहरारू खातिर पेयार भरल होखे।’’\nबारली के मन कुलबुलाइल कि ओइसन दहेज विरोधी उनुकर फूफा मिलिहें ?\n‘‘आपन जात में ना त दोसर जात में जरूरे मिलिहें।’’\n‘‘का दोसर जात ?’’ बारली मुंह बा देली।\n‘‘हमनी के माथा प लिखल बा कि हमनी के कवन जात के हईं जा ?’’लता आपन माथ प हाथ राखि के पूछली।\n‘‘त फिरू। जात का धरम का बा, सभे के मालिक एक बाड़े, धरम के ठेकेदार हमनी के अलगा बंटले बाड़े, एहमें हमनी के का कसूर बा ?’’ लता कहली।\nफेनु ऊ बारली के मिठाई खाये के दिहली। उनुकर पांच गो सखी रही। एक जानी के हाले में नोकरी लागल रहे। इहे खुशी में उनुका मिठाई खाये के मिलल रहे।\n‘‘फुआ, तू त डबल एम0 ए0 पढ़ल बाड़ू। तहार कब नोकरी लागी ?’’मिठाई खाते पूछली बारली।\n‘‘बस तुरन्ते लागे वाला बा। हम आपन पहिलका कमाई से तोरा के एगो आछा समीज-सलवार कीनि देब। आछा, अब तू आपन पढ़ाई प धेयान दे । तुरंते बी0 एस0 सी0 प्रथम के परीक्षा होई । एह में तोरा आउर जादे नबंर लियावे के पड़ी। तब नू तू आई0 ए0 एस0 अफसर बनबे। खाये-पीये प धेयान देत बाड़िस कि ना ? आ रोज दउड़ेलिस ?’’ लता बारली से उनुकर पढ़ाई के बारे में पूछे लगली।\n‘‘फुआ, हम खाये प त पहिलहीं से धेयान रखले बानीं । रोजीना दउड़िला आ रस्सी फानिला त हम तहरा से बड़ लागत बानीं। हम तहरा के तोप देनीं।’’ लता से कान्हा मिलावते बारली कहली।\n‘‘बढ़िया नू बा। तू जतने लंबा-चउड़ा रहबे ओतने आछा रही। जब तू पुलिस बनि जइबे त हम तोरा के सेलूट करब।’’\n‘‘फुआ, हम तहरा से छोट नू बानीं । ’’ बारली के नादानी प लता के हंसी आ गइल, ‘‘अरे, पागल, हम तोर पुलिस के वरदी के नू सेलूट करब। बाकिर एगो बात समुझ ले। ईमानदारी आ सच्चाई के राहि प चलिहें। भ्रष्ट पुलिस कबो जन बनिहे। जब तू पुलिस के वरदी पहिनबे त सभ लोग के रछा के भार तोरे ऊपरे रही। एहिसे सभे के रछक बनिहें आ भछक के जमलोक भेजि दीहे ।ना त आजु-काल्हु के पुलिस वरदी त पहिन लेत बाड़े बाकिर पुलिस के मान-मरजादा, इजति रुपिया के थाक प बेचि देत बाड़े जा।’’\n‘‘फुआ, हम पुलिस बने के सपना त लइकाइंए से देखत बानीं। खाली हमरा पुलिस बनला का देरी बा। फेरू देख हम कइसे सभ गुंडा-बदमास के ठीक करत बानीं। ईमानदारी त हमरा खून में दउड़ेला। हम तहार सभ बाति इयाद राखब। तू कतने आछा बाड़ू। हमरा के अतना समझावेलू।’’ बारली लता के हाथ पकड़ि के बोलली।\n‘‘आछे-आछे, ढ़ेर हमरा प चीनी मत ढ़ार।’’ लता हाथ छोड़वली।\n‘‘काहे फुआ, तहरा प चूटी चहरे लगिहेंस ?’’ बारली ताली पीटि–पीटि के लगली खूब हंसे।\n‘‘कतने दिन का बाद तू हंसले बाड़े। ना त सँवरी आ पमली के लेके त तू हंसले छोड़ि देले रहिस।’’ लता कहली त बारली उदास हो गइली । उनुका के उदास देखि के लता बारली के गुदगुदी करि के फेनु हंसा देली आ खुदो हंसे लगली।\nबारली जोर-सोर से परीछा के तइयारी में जुटि गइली।\nराति में बारली के चाचा दू गो आदमी जवरे अपना लइकी के खातिर लइका देखे उनुका घरे आवे के रहन। बारली के पिताजी बिआह शादी के बात चलवले रहले । हित-नाता के खाये बनावे के टटमंजाल होत रहे ।\nबारली के माई मसाला पीसे गइली त हरदी आ ललका मिरचाई ना रहे। सांझि के बेरा बारली नोट्स लिखत रही। माई उनुका के सई रुपिया के नोट देके कहली कि ऊ हाली से सई ग्राम हरदी, सई ग्राम ललका मिरचाई, एक पाकिट घंटिया वाला सेवई आ एक किलो चीनी कीनि के लियावस।\nबारली जाये से मना क देली।\nमाई खिसिया गइली, ‘‘तू सखी से मिले खातिर त बिना चपले के चलि जइबे बाकिर तोरा कवनो काम करे में त मने ना लागेला। जो हाली से बजारे, हमरा मसाला पीसे के बा। तुरंते तोर चाचा अइहें।’’\n‘‘हम ना जाइब। सरवन भइया चाहे जीतन भइया के भेजि द। तू हमरा पढ़ही के बेरि काम अर्हावेलू ।’’ लिखते कहली बारली।\n‘‘सरवन बबुआ आ जीतन घरे नइखसन। जो बबी, सउदा लिया दे ना। माई के कहना काहे नइखिस मानत ? खाये बनावे में कुबेरा होता। हमार ठेहुना में दरद ना भइल रहित त हमही बजारे चलि जइती।’’ बीचे में बारली के नानी चाउर बिनते कहली।\nबारली नानी के बाति मानि गइली। ऊ आपन कापी-किताब ओसइ ही खुले छोड़ि के रुपिया लिहली आ ओढ़नी ओढ़ि के जाये लगली।\n‘‘बारली, तोरा इयाद बा नू का-का लेबे ? लुती लेखा जो आ लुती लेखा आव।’’ माई कहली त बारली ‘हं-हं’ कहते बहरी निकलि गइली।\nबारली नगीचे के एगो बनिया के दोकान में गइली। ऊ दोकनदरवा चाय – पानी पीये गइल रहे। माई हाली से मसाला कीनि के लियावे के कहले रही एहिसे बारली ऊ दोकनदरवा के असरा में ओहिजा ना रूकली। ऊ दोसर दोकान देने चलि गइली। ऊ दोकान दूर रहे।\nबारली जब दोकान में पहुंचली त ओह घरी दू गो लइका समान लेत रहसन। बारली दोकानदार से कहली कि पहिले ऊ उनुके के समान दे देस।\nसुन्नर बारली के पहिलका हाली आपन दोकान में आइल देखि के दोकनदार बिटेसवा के मन बारली प लोभा गइल।\nऊ कहलस, ‘‘अभी गोदाम में से सेवई आ मिरचाई निकाले के पड़ी तब तकले हिन्का लोग के हम समान दे दीही।’’\n‘‘तोहरा लगे होका सेवई आ ऊ बोरा में ललका मिरचाई बा।’’ बारली अंगुरी उठा के कहली।\n‘‘ई बढ़िया नइखे।’’ झूठ कहि के बिटेसवा दूनों लइका के समान देबे लागल। दूनों लइका आपन-आपन समान लेके चलि गइल सन।\nअब ओहिजा खाली बारली आ बिटेसवा रहे। बिटेसवा गंजी आ लूंगी पहिनले रहे। ऊ जानि-बुझि के पीयर-पीयर हरदी आ आटा लागल आपन गंजी के ऊपरे पेट प चढ़ा देलस आ बारली के ऊपरे से नीचे ताकते मुसुकात आपन लूंगी कस के बान्हे लागल।\nबारली गुरूनइली, ‘‘तू हमरा के का ताकत बाड़ ? हाली से समान द।’’\n‘‘हम तोहरा के कहवां तिकवत बानीं ? तोहार बार बड़ी करिया आ मोटहन बा। कवन सेम्पू से बार मिसेलू ? हमहूं उहे बेचब। बारली के डांड़तकले कुचु – कुचु करिया आ भर मूठा के बान्हल एगो चोटी के देखि के बिटेसवा मुसुकाते पूछल।\n‘‘गोबर से धोयेनीं। तू समान देब कि हम जाई ?’’ बारली खीसे जाये लगली।\n‘‘आछे रुपिया द। पइसा काटि के देत बानीं।’’ बिटेसवा आपन दहिना हाथ पसार देलस।\nबारली जब ओकरा के रुपिया धरवली त रुपिया लेत ऊ लोहा के कड़ा पहिनले उनुकर हाथ के पकड़ि लेलस। बारली खीसी भूत होके एक झटका से आपन हाथ खिंचली आ आव देखली ना ताव एगो कस के चमेटा बिटेसवा के धरा देली, ‘‘तू एहिजा दोकानदारी करे के बहाना बदमासी करत बाड़े ? तोरा के त जेहल में भेजे के चाहीं।’’\nचमेटा खाते बिटेसवा छनछना गइल। ओकरा आसा ना रहे कि बारली ओकरा प हाथ छोड़ि दीहें। ऊ आपन बेइज्जति ना सहल।\n‘‘हमार रुपिया दे। हम तोर दोकान से सामान ना लेब।’’ बारली आपन रुपिया मंगली।\n‘‘हं देत बानीं।’’ बिटेसवा मने – मने एगो भयानक बात सोचत बोलल।\nपूरा सांझि हो गइल रहे। बिटेसवा के दोकान सुनसान जगहा प रहे। सड़क प एको आदमी आवत-जात ना रहे। बारली कुछु समझती कि एकरा से पहिले बिटेसवा बिना एक छन गंववलें बारली के मुंह चापि के घसिटते गोदाम के भीतरे ले जाये लागल।\nबारली के त होशे बिगड़ि गइल। ऊ धड़कत करेजा से आपन मुंह प से ओकर चउड़ा हाथ के जोर – जोर से हटावे लगली। बिटेसवा पहलवान लेखा लंबा – चउड़ा रहे। ऊ एतना बरियारी से बारली के मुंह चपले रहे कि ऊ उजबुजा गइली। पसेना से नेहाइल उनुकर साँस ऊपरे – नीचे होत रहे । ऊ मुंह से सोचत रही कि चिचिआईं बाकिर ऊ…ऊ करते रहि गइली। ऊ कतनो हाथ – गोड़ पटकत अपना के ओकर करिया-करिया मोटका हाथ से छोड़ावते रहि गइली बाकिर सब बेकार भइल।\nबिटेसवा बारली के गोदाम के भीतरे ले जाके हाली से आपन दू गो गमछी से उनुकर मुंह-हाथ आ गोड़ बान्हि के बहरी आइल आ गोदाम के केवाड़ी बंद क देलस। बारली के घसिट के ले गइला से दोकान में के राखल दूनों तरफ के समान छितरा के भूइंया पर गिरल रहे।\nबिटेसवा ऊ गिरल समान प दउड़ के दोकान में आइल। सड़क प एने-ओने तकलस कि केहूं ओकर दोकान के देने आवत त नइखे। फेनु झटसे ऊ दोकान के लोहा के सटर गिरा के भीतरे से ताला बंद क के दोकान में के जरत उजरका मरकेरी के बुता देलस। फेरू हांफते टर्च ले ले गोदाम के भीतरे गइल आ ओकरो केवाड़ी भीतरे से बंद क देलस।\nबिटेसवा के भीतरे आवल आ केवाड़ी बंद करत देखि के बारली थर – थर कांपत लोर गिरावते देवाल में सटि गइली।\nगोदाम में पहिलही से ललटेन जरत रहे। बिटेसवा ललटेन के बाती के आउर ऊपरे उसुका देलस। जेकरा से सभ चीज एकदम साफ – साफ लउके लागल। बारली डेराइल आंखि से चारू ओरि देखली। बोरे-बोरे आटा, चाउर, चीनी, दाल, मर – मसाला आ साबुन – सोडा से बड़हन गोदाम भरल रहे।\nजहवां बारली देवाल में सटल रही ओहिजे तीन – चार बोरा ललका मिरचाई राखल रहे। जेकरा गमक से उनुका सुरहुरी चढ़ि गइल रहे। उनुकर मुंह बान्हल रहे एहिसे ऊ पूरा खांस ना पावत रही।\nबिटेसवा हंसते बारली के गमछी खोल देलस। गमछी खुलते बारली बिटेसवा के जोर से धसोर के गोदाम में एने-ओने भगली। बिटेसवा चीनी के बोरा प धड़ाम से गिरि गइल। बोरा के मुंह खुलल रहे। जेकरा से सभ चीनी भूंइया में छिंटा गइल। बिटेसवा हाली से उठल आ हाथ-गोड़ में के सटल चीनी के झारि के बारली के पकड़े खातिर दउड़ल। घबराइल बारली आंखि में लोर लेले कभी एने भागसु कभी ओने। बिटेसवा उनुका लगे ना पहुंचे एहिसे ऊ सब आटा चाउर आ दाल के बोरा ओकरे देने गिरा देली।\nबिटेसवा प त सैतान चहरि गइल रहे। ऊ दाल, चाउर आ आटा के लतमंजन करत बारली के पकड़ि लेलस, ‘‘ओह घरी तू हमरा के मरलिस आ अब हमार हेतना चीज जियान करि देलिस। आजु हम तोरा के त आछा सबक सिखाइब।’’\n‘‘भइया, हमरा के छोड़ि द। हम तोहरा से माफी मांगत बानीं। तोहार जेतना समान हम जियान कइले बानीं ऊ सभनी के पइसा दे देब। बाकिर हमरा के जाये द। हमार माई हमरा आवे के असरा देखत होइहें । हमरा पढ़े के बा। हमरा के जाये द…।’’ बारली गंगा – जमुना के लोर गिरावते गिड़गिड़इली ।\n‘‘तोरा अइसन सुन्नर लइकी आजु हमरा हाथ में आइल बिया आ हम तोरा के असही जाये दीहीं।’’ कहि के बिटेसवा बारली के गाल चूमि लेलस।\nबारली खीस में ओकर हाथ आपन दांते से काटि के ओकरा के फेनु धंसोरली आ जोर -जोर से केवाड़ी पीटि के खूब चिचिआये लगली, ‘‘बचाव लोग…. बचाव लोग…. ई बदमसवा कुतवा से हमरा के बचाव लोग ….।’’\nबारली के रोआई से भरल आवाज गोदाम के भीतरे गउंजा के रहिगइल।\nबिटेसवा के दांते कटल हाथ बहुते जोर से लहरे लागल। ऊ खीस में बारली लगे आइल आ उनुकर चोटी पकड़ि के एगो कस के चमेटा उनुका के मरलस, ‘‘साली…।’’\nमरदानी हाथ के चमेटा बारली से ना सहाइल। ऊ धड़ाम से भूंइया प गिरि गइली, ‘‘भइया…. भइया, हमरा के जाये द भइया। हम बदनांव हो जाइब भइया…।’’ कहि के ऊ बिलिख पड़ली।\n‘‘अरे, हम तोरा के एहिजा भर राति थोरे राखब। बस तोरा जवरे कुछु देर रहब। बकरी अइसन मेमियो मत आउर हमार बाति मानि जो। बस हमरा के अपना बना के खुद के सउंपि दे। का कहीं तोर ई सुघर-सुघर गोर देहि हमार अजबे मन मोह लेले बा। अइसन चिकन-चिकन देह त छव महीना पहिले बिआह भइल हमार मेहरारूओ के नइखे।\nतोर हाथ सेमर के रूई लेखा मोलायम आ तू मूरई लेखा गोर बाड़े। आम के फांक अइसन ई तोर बड़की – बड़की आंख, बिना ओंठ लाली लगवले तोर ओंठ एतना मस्त-मस्त लाल बा कि हम का कहीं। तोरा में एतना खून के दउरान बा कि ई तोर गोर-गोर देहि में कतहूं-कतहूं लाल के झाक लउकता। तोरा देहि में तनी सुन सुई गड़ा दिहल जाई त भक से खून फेंकि दीही। बस रानी, आजु तू हमरा के मउज करा दे।’’ बिटेसवा बारली के हाथ पकड़ि के बोलल मुसुकात।\n‘‘ई तू का कहत बाड़ ? हम तोहार बहिन जइसन बानी, भइया। तोहर त खुदे मेहरारू बिया। हमरा के जाये द…।’’ बारली बहते लोर से आपन हाथ छोड़वली।\nबिटेसवा खूबे हंसे लागल आ बारली के ओढ़नी छिनि के फेंकि देलस।\nऊ आपन लाज बचावत आपन देहि के पूरा शक्ति से बिटेसवा के गोड़ प कसके मरली आ फेनु ओहिजा से सभ भगवान के गोहार लगावते भगली, ‘‘हे किरिष्ना जी, हमार इज्जति बचाईं… हे देवी दुरगा ई पपिया से हमार लाज बचाईं…।’’\n‘‘अरे दवापर जुग में ऊ किरिसनवा जइसे दुससना से दोरपतिया के इजति बचावे आइल रहे ओइसे हमरा से तोर इजति बचावे ऊ किरिष्नवा ई भठजुग आ अन्हरिया गोदाम में ना आई। तू चाहे कतनो करेजा फारि-फारि के चिलो।’’\nबिटेसवा सरियावल साबुन – सोडा प गिरि के कहते उठल आ हाथ– गोड़ सोझ करि के बारली के पकड़ि के आपन अंकवारी में भरि लेलस।\nऊ जइसे – जइसे बारली के छूअत रहे तइसे – तइसे बारली बिना पानी के मछली अइसन छटपटात रही।\nबारली कतनो दिमाग से तेज रही बाकिर ऊ बिटेसवा के देहि के शक्ति का आगा फेल हो गइली। ऊ चिल्लात रही, लोर गिरावते तड़पत रही बाकिर बिटेसवा उनुकर सुन्नरई प मोहर लगावत गइल आपन दस्तखत करत गइल।\nआखिरकार ललटेन के रोसनी में बिटेसवा बारली के इजति लुटिये लेलस।\nआजु के लइका आ मरद के का भइल बा जवन आपन काम वासना के चलते आजु हर लइकी आ मेहरारू के इजति लूटत बा। इहे ऊ धरती नू ह जहवां सीता अउरी दुरगा के पूजा होला। आ आजु एगो पुरुष एगो लइकी के इजति प हाथ डाल डकइती करत आपन काम का आगा मरद होखे के एहसास करवावत बा। जवना के मेहरारू बिया ऊ एगो नाजुक लइकी का साथे, छिः।\nएहिजा हमरा लिखे में लाज लागत बा त केहूं के करे में लाज काहे नइखे लागत ? काहे कि ऊ मरद ह ? एगो लइकी के दरद कवनो लइकी आ मेहरारू ना जानी त लइकी-मेहरारू होखला से का फायदा ? आपन दिल के टुकड़ा – टुकड़ा क के आंखि में लोर भरि के हम आपन कलम से बारली के इजति तार – तार करत बानीं। रउवा सभे लोग ई सोचि, ई गहिरा में डूबि के देखीं आ खुद अपना के बारली लगे राखि के देखीं तब पता चली कि जेकरा जवरे ई घटना घटेला ओकर करेजा प केतना बड़का दुख के पहाड़ टूटेला। ओकर परिवार वालन प का बीतेला। हमरा लिखे में आ रउवा सभनी के पढ़े में लाज आवत बा बाकिर केहूं के ई घिनौना काम करे में लाज काहे नइखे आवत ? काम आउर वासना आजु हर मानव के दानव बना देले बा आ ऊ दानव ह के आजु के लइका – मरद !\nबिटेसवा के जब मन भरि गइल तब बारली से कहलस, ‘‘जो तोरा के छोड़त बानीं। बाकिर तोर जवानी एतना मस्त बा कि हमरा तोरा के छोड़े के मने नइखे करत।’’\nबारली रोवते ओकर गोड़ प गिरि गइली, ‘‘अब तू हमार इजति लूटिये ले लीस त अब हमरा प एतना दया कर दे कि हमरा के मुआ दे। अब ई जिनिगी कवन काम के बा जेकरा हम केहूं के मुंह ना देखाइब।’’\nबिटेसवा बारली के उठावते कहलस, ‘‘ई बलात्कार थोड़े ह, ई त मरद – मेहरारू के बीच के अनोखा मिलन ह। हम तोरा से त पहिलहीं कहनीं कि तू अपना के संउपि दे बाकिर ना मनले तब तोरा संगे हमरा जबरदस्ती संबंध बनावे के पड़ि गइल हा। अब जाके रेल में कट चाहे हमरा प केस कर। हम त तोरा से मजा लेइये लेनीं। वोइसे हमरा प केसो करि के तू का करबे ? आउर तोर इजति निलाम होई। जो तोरा के हम आजाद कइनीं।’’ कहि के बिटेसवा फेनु जबरदस्ती बारली के गाल चूमि लेलस।\nबारली हाथा बाई कइली त ऊ उनुकर गाल आपन नोह से चीरि देलस, ‘‘जब-जब ई लहरी नू त तू आपन ई बिटेस सइंया के इयाद करिहे।’’ फेनु बिटेसवा गोदाम आ दोकान के ताला खोलि देलस। बहरी के ठंडा-ठंडा हवा भीतरे आवे लागल। ऊ बारली के हाथ में एगो सेवई के पाकिट धरवलस, ‘ले, पेयार से बनइहे आ खइहें।’’\nबारली खीस में सेवई ओकर मुंह प मारि देली आ ओरहनी उठा के एकझटका का साथे सड़क प आ गइली।\nओरहनी प जवन दाग लागल रहे ऊ त कवनो सर्फ-साबुन से छूटि जाई बाकिर अभी-अभी जवन दाग बारली प लागल हा ऊ कवन सर्फ-साबुन से छूटी ? कवनो धोबिया घाटो छूटी कि ना ?\nबारली सड़क प खाड़ होके सोचली, ‘अब हम रेल में कटे जाईं, नदी में कूद जाईं कि घरे जाईं ?’\nफेरू उनुकर मन में का जाने का आइल कि ऊ उहे हाल में गते – गते घरे के राह धइली।\nघरे माई बारली के अइसन हाल देखि के हैरान-परेशान हो गइली।\nबारली के सभ बार नोंचाइल, गाल चीरल, सभ कपड़ा जेने-तेने से फाटल, ओंठ लगे से खून बहत, समीज प खून के दाग, खलिहे गोड़ आउर ओरहनी सभ लेटाइल रहे।\nमाई समुझली बारली कवनो से लड़ाई – झगड़ा कइलसिया। काहे से कि ऊ मारे – पीटे में आगा रही।\nमाई उनुका के झकझोर के पूछली, ‘‘बारली, ई तू आपन कवन दसा बनवले बाड़े ? एहिजा से त नीके गइल रहिस। तू डेढ़ – दू घंटा बाद आवत बाड़े। कहवां रहिस ? कवनो से झगड़ा कइले हा का ?’’ माई एके हाली एतना बात पूछली बाकिर बारली के मुंह से एको शब्द ना निकलल।\nऊ ओहिजे भूंइया प गिरि गइली। माई पूछत रही आ बारली के पथराइल आंखि से लोर बहत गइल।\nतबहीं ओहिजा नानी लाठी पकड़ले अइली। अइसे आपन सुन्नर नतनी के ई सूरत में देखि के ऊ कांपे लगली। उहो बारली से खूब पूछली।\nतब बारली के ओंठ हिलल, ‘‘माई, ऊ दोकानदार बिटेसवा आपन राशन के गोदाम में हमार इजति लूट लिहलस…।’’\n‘‘का……।’’ सुनते माई गश्ती से गिरि गइलीं। आ नानी के हाथ से लाठी छूटि गइल आ ऊ धड़ाम से सोफा सेट प गिरि गइली। जब ऊ चेतली त खूब रोये लगली।\nओह घरी लता पूड़ी छानत रही। एक प एक रोवल के आवाज सुनि के ऊ हाली से गैस बुता के बइठका देने दउड़ली।\nबारली के ई रूप में देखि के उनुका अपना आंखि प बिश्वास ना भइल। उनुका कुछु शक बुझाइल। ऊ हाली से बारली लगे अइली बाकिर ऊ त असहीं भूंइया प गिरल रही। लता नानी से पूछली त ऊ खाली रोअत रही।\nफेरू लता हाली से गिलास में पानी लिया के भउजी के मुंह प पानी के छिंटा मरली त ऊ होश में आवते चिचिया-चिचिया के खूब रोये लगली। फेरू ऊ बारली के मुंह प पानी के छिंटा मारि के उनुका के उठा के ठीक से बइठवली आ उनुकर समीज सोझ क के पूछली, ‘‘का भइल हा बारली ?’’\nबारली गते से बोलली, ‘‘फुआ हमार इज….।’’\nलता अभी आधे बात सुनली कि उनुका चक्कर आवे लागल आ गिरत – गिरत में ऊ टेबुल पकड़ि लेली । ना त उनुकर कपार फाटि जाइत। उहो बारली के दसा प आंखि फोरि-फोरि के रोये लगली।\nबारली के पिताजी ड्यूटी से अइले। अइसे सभ केहूं के रोअल – पीटल देखि के उनुकर करेजा आधा हो गइल आ बारली के देखते जीऊ अटकि गइल। ऊ लता से पूछलन, ‘‘तू सभ अइसे रोवत काहे बाड़ू सन आ बारली के ई हाल ?’’\n‘‘भइया, बारली के इजति लुटा गइल।’’ लता कहली आ उनुकर गालि प कस के एगो चमेटा पड़ल, ‘‘बोलबे हमार बेटी के बारे में अइसन। तू हमार बहिन नू हइस ?’’\n‘‘भइया, ई सच ह….।’’ रो-रो के लता सभ बाति बता देली।\nसुनते पिताजी के देहि के सभ खून सुखा गइल आ ऊ अलस्थ होके सोफा सेट प गिरले आ लोर के धार गिरे लागल।\nबारली के दूनों बड़ भाई सरवन आ जीतन हंसत-बोलत घर में घुसले जा। अइसन देखि के पिताजी से सभ पूछि जानि के दूनों जना प पगलपन चहरि गइल। जीतन लाठी – डंटा लेके बहरी भागसु आ सरवन रो – रो के सभ देवी – देवता के मूरती – फोटो उठा के फेंके लगले, ‘‘साला ई भगवान ह। हमार बहिन के इजति लुटात देखते रहे । आजु सभ साला देबी – देवता के आगि लगा देब ।’’\nमाई सरवन के पकड़स आ लता जीतन के धरस। अइसन रोवल –पीटल सुनि के अगल – बगल के लोग दउड़ – दउड़ के बारली के घरे आइल। सभ केहूं दुखी होत रहे। दांते तरे अंगुरी दबावत रहे।\nनानी पुरनिया रही। ऊ रेघा के रोवत रही, ‘‘आही रे रमवा, ई का भइल करमवा, हमार बबी के इजति लूट लिहलस ऊ जुलुमवा….।’’\nदू – चारि गो आदमी पिताजी से कहले कि अइसे रोअला से कुछु ना होई, जाके ऊ हरमिया प केस कर।\nबारली लता से उठत ना रही। लता, नानी आ माई से कहली, ‘‘तनी दूनों केहूं मिलि के बारली के उठाईं त। ई हमरा से उठत नइखे।’’\nतबहीं नानी आ माई के करेजा चिरई लेखा बदलि गइल। ऊ लोग बारली के देने से मुंह फेरि लेली जा। लता कसहूं बारली के उठवली।\nपिताजी आ सरवन लोर गिरावते बारली के उहे हाल में थाना ले गइले। जीतन डंटा लेके बिटेसवा के गइले खोजे।\nजइसे-जइसे राति गहिरा होत रहे ओइसे-ओइसे बारली के खबर सभ केहूं के कानि में गरम लोहा अइसन पड़त गइल।